**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Οκτωβρίου 2019, ημέρα Τρίτη και ώρα 14.10΄, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Προστασίας του Πολίτη «Τροποποίηση του ν. 4251/2014 (Α΄80) για την προσαρμογή της ελληνικής νομοθεσίας στην Οδηγία (ΕΕ) 2016/801 του Ευρωπαϊκού Κοινοβουλίου και του Συμβουλίου της 11ης Μαΐου 2016 σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την έρευνα, τις σπουδές, την πρακτική άσκηση, την εθελοντική υπηρεσία, τις ανταλλαγές μαθητών ή τα εκπαιδευτικά προγράμματα και την απασχόληση των εσωτερικών άμισθων βοηθών (au pair)»

Στη συνεδρίαση παρέστησαν ο Αναπληρωτής Υπουργός Προστασίας του Πολίτη, κ. Γεώργιος Κουμουτσάκος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Κατσανιώτης Ανδρέας, Καλαφάτης Στάυρος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κατσαφάδος Κωνσταντίνος, Κελέτσης Σταύρος, Καββαδάς Αθανάσιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Ταγαράς Νικόλαος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γιαννούλης Χρήστος, Καλαματιανός Διονύσιος – Χαράλαμπος, Δρίτσας Θεόδωρος, Λάππας Σπυρίδωνας, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Τζανακόπουλος Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Συντυχάκης Εμμανουήλ, Κανέλλη Γαρυφαλλιά (Λιάνα), Δελής Ιωάννης, Βαγενάς Δημήτριος, Μυλωνάνης Αντώνιος και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Κυρίες και κύριοι συνάδελφοι, στο ζήτημα του νομοσχεδίου που συζητούμε, που είναι η ενσωμάτωση της οδηγίας, ουσιαστικά μας εισήγαγε με την τοποθέτησή του νωρίτερα ο βουλευτής του Κινήματος Αλλαγής, κ. Καμίνης, στην προηγούμενη συνεδρίαση, όπου είχαμε την ενημέρωση για το μεταναστευτικό από τον Επίτροπο, τον κ. Αβραμόπουλο και τον Αναπληρωτή Υπουργό Μεταναστευτικής Πολιτικής, τον κ. Κουμουτσάκο.

Τον λόγο έχει ο κύριος Ζεμπίλης.

**ΑΘΑΝΑΣΙΟΣ ΖΕΜΠΙΛΗΣ (Εισηγητής της Πλειοψηφίας)**: Κύριε Πρόεδρε, κύριε Υπουργέ, κυρίες και κύριοι, δεν θα χρειαστώ πολύ χρόνο. Άλλωστε, πρόκειται για ενσωμάτωση ευρωπαϊκής οδηγίας, αλλά πρέπει να συνεκτιμήσουμε και την κόπωση των μελών από την κοινή συνεδρίαση των Επιτροπών που προηγήθηκε.

Με το παρόν σχέδιο νόμου, η ελληνική νομοθεσία εναρμονίζεται με την οδηγία 2016/801 του Ευρωπαϊκού Κοινοβουλίου και του Συμβουλίου της 11ης Μαΐου 2016 και θέτει τις προϋποθέσεις εισόδου και διαμονής πολιτών τρίτων χωρών στην ελληνική επικράτεια για περίοδο που υπερβαίνει τις 90 ημέρες, για τους σκοπούς της εκπαίδευσης, της επιστημονικής έρευνας, της πρακτικής άσκησης και της εθελοντικής υπηρεσίας. Το ανωτέρω πεδίο επιχείρησαν μερικώς να ρυθμίσουν κατά το παρελθόν οι οδηγίες 2005/71 και 2004/114, οι οποίες είχαν ενσωματωθεί στην ελληνική νομοθεσία, μεταξύ άλλων και με τις διατάξεις του ν.4251/2014.

Ωστόσο, η εφαρμογή των ανωτέρω οδηγιών από τα κράτη - μέλη κατέδειξε ατέλειες και ελλείψεις, γεγονός που υποχρέωσε την Ε.Ε. να προβεί σε αναμόρφωση του νομοθετικών πράξεων, προκειμένου να αρθούν αδικαιολόγητοι περιορισμοί και γραφειοκρατικές καθυστερήσεις. Είναι προφανές ότι σε μια εποχή που οι ανθρώπινες δυνατότητες αποδεικνύονται πεπερασμένες, η Ε.Ε. θέτει την εκπαίδευση, την έρευνα και την καινοτομία στον πυρήνα της στρατηγικής της για μια έξυπνη, βιώσιμη και χωρίς αποκλεισμούς ανάπτυξη. Προς την κατεύθυνση αυτή, επιθυμεί, σε ανταγωνισμό κυρίως με τις ΗΠΑ, να συγκεντρώσει τους καλύτερους επιστήμονες από όλον τον κόσμο, για να συνδέσουν την έρευνα και την καινοτομία με την αγορά και να απαντήσουν στις προκλήσεις του μέλλοντος. Προφανής σκοπός είναι η ενδυνάμωση της ευρωπαϊκής οικονομίας, η δημιουργία νέων θέσεων εργασίας και η επίτευξη υψηλότερου βιοτικού επιπέδου.

Άλλωστε, θα ήταν οξύμωρο η Ε.Ε., που επενδύει τεράστια ποσά στο ανθρώπινο κεφάλαιο και την επιστημονική αριστεία, μέσω ελλειμματικών χρηματοδοτικών προγραμμάτων, να αποδέχεται διαδικαστικές αγκυλώσεις που ακυρώνουν το στρατηγικό της σχεδιασμό. Προς αυτήν την κατεύθυνση, η Ε.Ε., μέσω μιας ευέλικτης και ταχύρρυθμης διαδικασίας, δημιουργεί έναν «αεροδιάδρομο» γνώσης και ευκαιριών για τους νέους πολίτες των τρίτων χωρών, ώστε να προσελκύσει τους πιο ταλαντούχους και φιλόδοξους από αυτούς, ξεκινώντας αρχικά από τα εκπαιδευτικά προγράμματα ανταλλαγής και κινητικότητας μαθητών και σπουδαστών και, ακολούθως, θέτοντας ευνοϊκούς όρους για την πρακτική άσκηση και την επιστημονική έρευνα, με τελικό στόχο να δημιουργήσει προστιθέμενη αξία.

Δεν νομίζω ότι υπάρχει ανάγκη να περάσουμε στα επιμέρους άρθρα. Θα πω γενικά, όμως, ότι πρέπει να αναγνωρίσουμε ότι το υπό συζήτηση σχέδιο νόμου, όπως το επεξεργάστηκαν τα συναρμόδια υπουργεία κατά το νομοπαρασκευαστικό στάδιο, υπηρετεί κατά τρόπο λελογισμένο, ισορροπημένο και αναλογικό, το στόχο της ενσωματούμενης οδηγίας, υιοθετώντας στο ακέραιο τις υποχρεωτικές ρυθμίσεις της και αξιολογώντας το προαιρετικό της τμήμα υπό το πρίσμα της στάθμισης διαφορετικών εννόμων αγαθών και εθνικών προτεραιοτήτων.

Με την έννοια αυτή, ορθώς δεν υιοθετούνται, μεταξύ άλλων, οι ρυθμίσεις της οδηγίας που αφορούν την κατηγορία των εσωτερικών άμεσων βοηθών, αφού εγκυμονούνται σοβαροί κίνδυνοι, εξαιτίας της ιδιάζουσας κατάστασης που έχει διαμορφωθεί στον τομέα αυτό στη χώρα μας. Εν κατακλείδι, ο εθνικός νομοθέτης καλείται σήμερα, εκπρόθεσμα, καθώς από 23/5/2018 παρήλθε η σχετική προθεσμία για την άμεση ενσωμάτωση της εν λόγω Οδηγίας στην εθνική έννομη τάξη, προκειμένου η χώρα μας, η οποία ήδη βρίσκεται στο στάδιο της αιτιολογημένης γνώμης, στο πλαίσιο του διαρθρωμένου διαλόγου, να αποφύγει την επιβολή χρηματικών κυρώσεων για παραβίαση της ενωσιακής νομοθεσίας. Ιδιαίτερα, όμως, με την υπερψήφιση του σχεδίου νόμου, η χώρα μας ανοίγει ένα παράθυρο στον κόσμο σε μια νέα εποχή, που προϋποθέτει την αλληλεπίδραση και τη συνεργασία ατόμων διαφορετικών εθνοτήτων με σκοπό τη διάχυση της γνώσης και την προαγωγή της έρευνας.

Γιατί, όπως λέει και ο γκουρού της καινοτομίας, Ντέιβιντ Ρόουαν, στη συνέντευξή του στην ΚΑΘΗΜΕΡΙΝΗ της Κυριακής, η καινοτομία έρχεται όταν άνθρωποι με διαφορετικές ιδέες εργάζονται μαζί. Αν πάρεις κάποιον που έχει μάθει να δουλεύει στην Σίλικον Βάλει ή στο Λονδίνο και τον βάλεις δίπλα σε ανθρώπους από την Αθήνα, τότε, ναι, μπορεί να γίνει κάτι μαγικό.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Αυγέρη.

**ΘΕΟΔΩΡΑ (ΔΩΡΑ) ΑΥΓΕΡΗ (Εισηγήτρια της Μειοψηφίας):** Αξιότιμε κύριε Υπουργέ, αγαπητές και αγαπητοί Βουλευτές, είναι σημαντικό να επισημάνουμε στην αρχή της επί της αρχής τοποθέτησή μας επί του νομοσχεδίου ότι αυτό τέθηκε σε διαβούλευση τον περασμένο Απρίλιο από τον τότε αυτόνομο Υπουργείο Μεταναστευτικής Πολιτικής, το οποίο, δυστυχώς, η Κυβέρνηση της Νέας Δημοκρατίας κατήργησε. Έτσι, σήμερα, το νομοσχέδιο κατατίθεται και συζητείται με επισπεύδον το Υπουργείο Προστασίας του Πολίτη. Αυτό από μόνο του αρκεί για να μας κάνει να αντιληφθούμε με ποιο τρόπο η Κυβέρνηση προσεγγίζει γενικότερα τα ζητήματα της μετανάστευσης, όπως είναι και αυτά που συζητάμε σήμερα εδώ σε αυτή την Επιτροπή, για την είσοδο και διαμονή υπηκόων τρίτων χωρών στη χώρα μας για σπουδές, πρακτική άσκηση, εθελοντισμό και άλλους λόγους, ως ζητήματα αποκλειστικά ασφάλειας και δημόσιας τάξης και τους πολίτες τρίτων χωρών ως εξαρχής δυνητικούς παράνομους μετανάστες.

Γιατί το λέμε αυτό, γιατί, όπως αποδείχθηκε αυτούς τους τελευταίους 3 μήνες κατά τη διακυβέρνηση της Νέας Δημοκρατίας, για την Κυβέρνηση, απ’ ό,τι φαίνεται, το μόνο που υπάρχει στο μυαλό της είναι η παράνομη μετανάστευση. Υπό αυτό το μονοδιάστατο ιδεοληπτικό πρίσμα βλέπει την πολιτική της που, στην ουσία, πρόκειται για μια πολιτική χωρίς σχέδιο για τη μετανάστευση, η οποία, εξ ορισμού, κατά την άποψη μας, είναι και εσφαλμένη. Συζητώντας για την ενσωμάτωση της εν λόγω Οδηγίας, στην ουσία, μιλάμε για την προσέλκυση σπουδαστών και ερευνητών υψηλού επιπέδου και ειδίκευσης από τρίτες χώρες, που θα συμβάλουν σε αυτό που είναι και ζητούμενο από τον ευρωπαίο νομοθέτη, δηλαδή, στην κινητικότητα, την ενίσχυση των σχέσεων στρατηγικής συνεργασίας μεταξύ Ελλάδας, Ευρώπης και τρίτων χωρών, στην οικονομική ανάπτυξη, τουλάχιστον έτσι όπως την αντιλαμβάνεται και η ίδια η Κυβέρνηση της Νέας Δημοκρατίας. Τούτο είναι κάτι που εμπεριέχει και ουσία και συμβολισμό.

Ένα νομοσχέδιο εξ ορισμού με θετικό κοινωνικό, αναπτυξιακό και εκπαιδευτικό πρόσημο, που επιδιώκει να ανοίγει τους ορίζοντες των ανθρώπων να κάνει τις ευρωπαϊκές κοινωνίες πιο ανοικτές σε ξένες επιρροές και ερευνητικούς πειραματισμούς, εισάγεται από το Υπουργείο Προστασίας του Πολίτη, ένα Υπουργείο που δεν διαθέτει -και πώς θα μπορούσε εξάλλου- ούτε την πολιτική κουλτούρα ούτε την πολιτική στόχευση ούτε το οργανωμένο σχέδιο για την άσκηση σύγχρονης μεταναστευτικής πολιτικής. Γι’ αυτό και περιορίζεται σε αυτό που μόνο ξέρει να κάνει, και αυτό απ’ ό,τι αποδεικνύεται όχι και τόσο καλά, να αντιμετωπίζει τα πάντα υπό το πρίσμα της παράνομης μετανάστευσης και της καταστολής. Εδώ, φαίνεται το μεγάλο πολιτικό σφάλμα και η μεγάλη απουσία του Υπουργείου Μεταναστευτικής Πολιτικής.

Του υπουργείου - ομπρέλα, που είχε, μέχρι τον Ιούλιο του 2019, τον πολιτικό σχεδιασμό, την οργάνωση και τον συντονισμό όλων των εμπλεκόμενων φορέων και υπουργείων. Συνεπώς, η νομοθετική πρωτοβουλία της κυβέρνησης, για την προσαρμογή στην εν λόγω Οδηγία, ίσως θα έπρεπε να συνδυαστεί με την απάντηση σ' ένα ερώτημα που θα πρέπει να υποβάλει προηγουμένως η κυβέρνηση στον ίδιο της τον εαυτό, αν, δηλαδή, έχει καταλάβει τι είναι αυτό ακριβώς που ο Ευρωπαίος νομοθέτης ζητά να κάνει η Ελλάδα και γιατί πρέπει να το κάνει. Ποια, ενδεχομένως, θα μπορούσε να είναι η απάντηση;

Οι τροποποιήσεις που εισάγονται με το παρόν νομοσχέδιο αποτυπώνουν τη θεμελιώδη πολιτική επιλογή της Ε.Ε. να παρέμβει ρυθμιστικά στο πεδίο της μετανάστευσης, για να προσελκύσει εργατικό δυναμικό τρίτων χωρών, το οποίο διαθέτει υψηλή εξειδίκευση, ανταγωνιζόμενη έτσι δραστικά, όπως είπε και ο εισηγητής της Ν.Δ., τις Ηνωμένες Πολιτείες της Αμερικής. Ειδικότερα, επιχειρεί να το πράξει, εν προκειμένω, παρεμβαίνοντας στο σημείο διασύνδεσης γνωστικών, εκπαιδευτικών και ερευνητικών λειτουργιών, σπουδές, ερευνητική δράση, άσκηση, με την αγορά εργασίας.

Οι ρυθμίσεις αυτές, που αντικαθιστούν ήδη υφιστάμενες ρυθμίσεις, επιδιώκουν να καταστήσουν, από τη μια, ευέλικτες τις διαδικασίες εισόδου σπουδαστών, ερευνητών και ασκούμενων και, από την άλλη, να τις τυποποιήσουν και να τις εξορθολογήσουν, για να καταστήσουν το πεδίο πιο ελέγξιμο. Εδώ, όμως, φαίνεται η αμηχανία της κυβέρνησης, γιατί ακριβώς μεταφέρει μηχανικά τις ρυθμίσεις στην ελληνική έννομη τάξη, χωρίς να τις συνδέει με την παραμικρή πολιτική στρατηγική της χώρας στους νευραλγικούς τομείς της τριτοβάθμιας εκπαίδευσης, της έρευνας και της πρακτικής άσκησης. Και αυτό οφείλεται στο ότι η κυβέρνηση δεν διαθέτει πολιτική που να συνδέει τη μετανάστευση με την εκπαίδευση. Αυτό, βέβαια, δεν είναι ένα ζήτημα που αφορά μόνο στην τωρινή κυβέρνηση, γιατί θα ήθελα σε αυτό να είμαι πάρα πολύ σαφής, και την απασχόληση στη χώρα, μέσα στο σημερινό διεθνές και ευρωπαϊκό πλαίσιο. Αυτό σημαίνει απλά ότι οι αναπτυξιακές τις προθέσεις είναι ρητορεία χωρίς αντίκρισμα στην πραγματικότητα.

Παρόλα αυτά, θεωρούμε ότι η χώρα μας θα μπορούσε να επωφεληθεί από την ενσωμάτωση αυτών των ρυθμίσεων, εξειδικεύοντάς τες με τρόπο που θα βοηθούσε την ανάπτυξη κλάδων της και, κυρίως, την τόνωση και χρηματοδότηση της ίδιας της δημόσιας τριτοβάθμιας εκπαίδευσης, μιας και τα δημόσια πανεπιστήμια, και αυτό έχουμε παραδείγματα που το αποδεικνύουν, θα είναι κατ' εξοχήν παίκτης στην προσέλκυση των ειδικών αυτών κατηγοριών ανθρώπων. Αυτό ενδιαφέρει περιοχές της χώρας μας, και εδώ είναι το παράδειγμα που θα ήθελα να σας παρουσιάσω, αυτό της Θεσσαλονίκης, που διεκδικεί να είναι και κεντρικός κόμβος των δικτύων γνώσης σε όλη την ευρύτερη γεωπολιτική περιφέρεια.

Εδώ, όμως, θα έπρεπε να είχε προηγηθεί η απάντηση στο ερώτημα, και αυτό τίθεται προς όλους μας, θέλουμε, πώς θέλουμε και με ποιους όρους να καταστούν τα ελληνικά πανεπιστήμια πόλος έλξης ξένων φοιτητών, με ποιες εγγυήσεις για τη διαφύλαξη της ποιότητας της παρεχόμενης γνώσης από τα δημόσια πανεπιστημιακά ιδρύματα, με ποιες εγγυήσεις για την αποφυγή του κινδύνου εκφυλισμού, εργαλειοποίησης, δημιουργίας εργοστασίων πώλησης πτυχίων και εκμετάλλευσης.

Αξίζει σε αυτό το σημείο να τονισθεί ότι ουδεμία μελέτη ή στρατηγική, ούτε από το Υπουργείο Παιδείας ούτε από το Υπουργείο Εργασίας, συνοδεύει ή υποστηρίζει τις ρυθμίσεις. Ίσως αυτό να έχει να κάνει και με το γεγονός της απουσίας μελετών που να στηρίζονται σε στατιστικά στοιχεία. Και εδώ, πρέπει να πούμε ότι είναι πολύ θετική η ρύθμιση που εισάγεται ότι, αν δεν κάνω λάθος, από το καλοκαίρι του 2020, η υποχρεωτική τήρηση στατιστικών στοιχείων από τα εμπλεκόμενα υπουργεία.

Ωστόσο, θα στηριχθώ και είναι και στη διάθεσή σας, σε μια πρόσφατη έρευνα του ευρωπαϊκού δικτύου μετανάστευσης, τα ευρήματά της είναι σημαντικά. Ενώ ο αριθμός των φοιτητών τρίτων χωρών αυξάνεται διεθνώς, η Ελλάδα δεν ακολουθεί αυτές τις τάσεις και δεν αποτελεί δημοφιλή προορισμό, όπως, για παράδειγμα, είναι η Γαλλία, το Ηνωμένα Βασίλειο, η Γερμανία και άλλες ευρωπαϊκές χώρες, καθώς δεν παρέχει ελκυστικά κίνητρα για τους ερευνητές - σπουδαστές. Η απουσία οικονομικών κινήτρων, λ.χ., χορήγηση υποτροφιών, καθώς και η μη χρήση της αγγλικής γλώσσας στα προγράμματα, εντοπίζονται ως αδυναμίες σε αυτή την έρευνα. Εξίσου αποτρεπτικά για τη μετέπειτα παραμονή σπουδαστών - ερευνητών, λειτουργεί και η περιορισμένη πρόσβαση σε μια σχεδόν κλειστή αγορά εργασίας, αλλά και οι χαμηλοί μισθοί.

Ενδεικτικά αναφέρεται ότι σε ένα από τα μεγαλύτερα εκπαιδευτικά ιδρύματα της χώρας, για να έχουμε και μια εικόνα για το σε ποιους ανθρώπους ενδεχομένως απευθύνεται αυτή η ρύθμιση, τέλος πάντων, ποιοι άνθρωποι, μέχρι αυτή τη στιγμή που μιλάμε, ενδιαφέρονται να έχουν τριτοβάθμια εκπαίδευση από τα ελληνικά πανεπιστήμια, στο Αριστοτέλειο Πανεπιστήμιο Θεσσαλονίκης, η εμπειρία δείχνει ότι η πλειονότητα των φοιτητών από τρίτες χώρες προέρχεται κυρίως από τις αραβικές χώρες, όπως, για παράδειγμα, οι Παλαιστίνιοι, δεν είναι τυχαίο ότι στη Θεσσαλονίκη έχουμε μια ισχυρή παλαιστινιακή παροικία, που στηρίζεται σε ανθρώπους που ήρθαν να σπουδάσουν και παρέμειναν στην πόλη, αφρικανικές χώρες, με ιδιαίτερο ενδιαφέρον για τις ιατρικές σχολές, τις στρατιωτικές σχολές, αλλά και τη Θεολογική. Άλλες εθνικότητες, όπως, για παράδειγμα, Κινέζοι, Ινδοί, υπήκοοι Μπαγκλαντές, Πακιστάν, αποτελούν μεμονωμένες περιπτώσεις τόσο σε προπτυχιακό όσο και σε μεταπτυχιακό επίπεδο.

Μερικές γενικές παρατηρήσεις για το νομοσχέδιο και μετά θα έχουμε ενδεχομένως και την ευκαιρία να αναφερθούμε και σε κάθε άρθρο ξεχωριστά.

Το νομοσχέδιο περιλαμβάνει συνολικά 27 άρθρα, 5 εσωτερικά άρθρα τα οποία, τα τελευταία, το τμήμα Η΄, αφορούν στη διαδικασία εισδοχής μου υπηκόων τρίτων χωρών με σκοπό την πρακτική άσκηση και την πρόβλεψη πιο ευέλικτων διαδικασιών με εθνική θεώρηση εισόδου.

Αρκετές εκ των διατάξεων του νομοσχεδίου έχουν καθαρά τεχνικό χαρακτήρα, προσθήκη ή απάλειψη λέξεων, διευκρινίσεις όρων κ.ά.. Φυσικά, υπάρχουν και αρκετές θετικές ρυθμίσεις. Η μόνη εξειδίκευση των ρυθμίσεων, δηλαδή, ο προσδιορισμός των όγκων εισδοχής για τις επιμέρους κατηγορίες παραπέμπεται και εδώ πρέπει να σταθούμε, σε υπουργικές αποφάσεις, πράγμα λογικό καταρχήν, αλλά που αφήνεται χωρίς κανένα κριτήριο και κανονιστικό πλαίσιο. Είναι σαφές ότι έτσι τα κρίσιμα αυτά ζητήματα ανάπτυξης, εθνικής και περιφερειακής, αφήνονται στους πελατειακούς ενδεχομένως και γραφειοκρατικούς μηχανισμούς υπουργικών γραφείων και υπουργείων.

Η μικροπολιτική λογική αυτή φαίνεται και από το γεγονός ότι το μόνο σημείο εξειδίκευσης των ευρωπαϊκών ρυθμίσεων από το προτεινόμενο νομοσχέδιο, αφορά στον κλάδο των τουριστικών επιχειρήσεων, που δεν αναφέρει ρητά η οδηγία, ως φορέων υποδοχής πρακτικώς ασκούμενων. Η λογική του σχεδίου το αντιμετωπίζει αμιγώς ως τρέχον εργασιακό ζήτημα, ένα ζήτημα διαχείρισης συμφερόντων, συγκεκριμένου και γνωστού για αντιεργασιακές του πρακτικές κλάδου.

Επιπλέον, οι προτεινόμενες διατάξεις παραλείπουν ολωσδιόλου να ρυθμίσουν τα ζητήματα των au pair, των βοηθών, δηλαδή, της οικιακής απασχόλησης, φιλοξενούμενου σπουδαστή ή ασκουμένου, επειδή, δήθεν, μπορεί να καταστεί μηχανισμός ανεξέλεγκτης μετανάστευσης. Πέρα από οικονομικά ζητήματα, από αυτή την παράλειψη, το σημείο αυτό εκφράζει κάποια υποκρισία. Είναι, δηλαδή, σαν να κλείνεις τα μάτια σε ένα φαινόμενο τέτοιας κατάχρησης που είναι προ πολλού υπαρκτό στη χώρα μας, όπως για παράδειγμα – και πολλοί θα καταλαβαίνετε τι εννοώ - συμβαίνει με τις οικιακές/οικιακούς βοηθούς που προέρχονται από τρίτη χώρα, ασιατική χώρα, που εισέρχονται με την ιδιότητα πολλές φορές του στελέχους αλλοδαπών επιχειρήσεων.

Σε κάθε περίπτωση, όμως, δεν μπορεί να παραβλέψει κανείς ότι η τυποποίηση ειδικών θεσμών μεταναστευτικού δικαίου έχει το θετικό να διασφαλίζει την καλύτερη εποπτεία πεδίων που έχουν άτυπες διαστάσεις με εκμεταλλευτικό συχνά περιεχόμενο και είναι οπωσδήποτε θετική υπαγωγή των περισσότερων κατηγοριών και δυστυχώς, όχι όλων στους μηχανισμούς προστασίας της ίσης μεταχείρισης.

Ωστόσο, τα θετικά στοιχεία των προτεινόμενων ρυθμίσεων εν προκειμένω επαφίενται εξ ολοκλήρου στους εθνικούς μηχανισμούς εποπτείας και ελέγχου της εφαρμογής των διατάξεων, κυρίως στις υπηρεσίες μεταναστευτικής πολιτικής που εγκλωβίστηκαν στην αστυνομική δομή του υπουργείου προστασίας του πολίτη.

Η πικρή εμπειρία της χώρας μας από τις διάφορες «Μανωλάδες» είναι λόγος να ανησυχούμε πολύ σοβαρά, υπέρ των συμφερόντων ποίου θα λειτουργήσει εν προκειμένω η μη διεξαγωγή ελέγχων στις επιχειρήσεις και φορείς υποδοχής ή η αθρόα έγκριση τέτοιων φορέων.

Αξίζει εδώ να σημειωθεί ένα παράδοξο, ότι πέρα από τις ανακλήσεις αδειών δεν προβλέπονται οικονομικές κυρώσεις, πρόστιμα κατά των φορέων υποδοχής ή των εργοδοτών που δεν τηρούν τις υποχρεώσεις που απορρέουν από την οδηγία και το νόμο που την ενσωματώνει στην ελληνική νομοθεσία. Μια τέτοια πρόβλεψη θα ήταν επιβοηθητική για τη διασφάλιση της τήρησης των προβλεπομένων διαδικασιών, πάντοτε με σεβασμό στις αρχές της αναλογικότητας και της αποτελεσματικότητας.

Θα ήθελα λίγο να σταθούμε στα θετικά βήματα. Να αναγνωρίσουμε ότι επιχειρούνται θετικά βήματα, όπως λ.χ. με τη σύντμηση του χρόνου έκδοσης των αδειών διαμονής από 90 σε 60 μέρες, την πρόβλεψη για τις διαδικασίες κινητικότητας και οικογενειακής επανένωσης, της πιο ευέλικτες διαδικασίες για όσους έρχονται μόνο για πρακτική άσκηση. Ωστόσο εντοπίζονται σημεία που χρήζουν ιδιαίτερης προσοχής, ώστε οι υπήκοοι τρίτων χωρών να μην πέφτουν θύματα παραπληροφόρησης, εμπορίου ελπίδας και εκμετάλλευσης. Έχουμε και μια σχετική έρευνα που έχει διεξαχθεί στην Κύπρο και αναφέρεται σε αυτά τα φαινόμενα.

Στις γενικές παρατηρήσεις, περίπτωση Β΄, επισημαίνεται ότι ο όρος υπήκοος, στο ελληνικό δικαιϊκό σύστημα είναι ταυτόσημος με τον όρο πολίτης, είναι ο επίσημος όρος όλων των κρίσιμων ευρωπαϊκών νομικών κειμένων που αφορούν στη μεταναστευτική πολιτική, όπως είναι η συνθήκη της Λισσαβόνας και ο Κανονισμός 380 του 2008 και η χρήση του είναι πάγια προς αποφυγή παρερμηνειών και για την κάλυψη του εύρους των υπαρχόντων όρων. Παρόλα αυτά και στο παρόν νομοσχέδιο παρατηρείται η συγκεκριμένη λεκτική αναλογία, στον τίτλο αναγράφεται ο τίτλος υπήκοος, ενώ στα άρθρα ο όρος πολίτης. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Δευτερολογία δεν προβλέπεται στη διαδικασία, κυρία Αυγέρη. Θα τα πείτε στην Ολομέλεια, όλα αυτά που έχετε να πείτε ως δευτερολογία. Δεν μας είπατε, όμως, ποια είναι η ψήφος σας.

**ΘΕΟΔΩΡΑ (ΔΩΡΑ) ΑΥΓΕΡΗ (Εισηγητής της Μειοψηφίας):** Είναι η πρώτη μου εισήγηση σε νομοσχέδιο και θα ήθελα να κατανοήσετε ενδεχόμενες παραβλέψεις.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Επειδή είναι μια Οδηγία, η οποία εισήχθη, έστω και με καθυστέρηση, από την προηγούμενη κυβέρνηση, φαντάζομαι ότι υπερψηφίζετε.

**ΘΕΟΔΩΡΑ (ΔΩΡΑ) ΑΥΓΕΡΗ (Εισηγητής της Μειοψηφίας):** Υπερψηφίζουμε επί της αρχής και επιφυλασσόμαστε για τα άρθρα στην Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, κ. Καμίνης, ο οποίος, ήδη, με την παρέμβασή του νωρίτερα στη συνεδρίαση με τον Επίτροπο, τον κ. Αβραμόπουλο, μας προϊδέασε για την τοποθέτησή του.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Και σας προϊδέασα και θα μου επιτρέψετε να επαναλάβω κάποια πράγματα που είπα, γιατί και το ακροατήριο, εν μέρει τουλάχιστον, είναι διαφορετικό.

Καταρχάς, να πούμε ότι πρόκειται για μια αδικαιολόγητα καθυστερημένη ενσωμάτωση. Η Οδηγία μπορούσε να είχε ενσωματωθεί από το 2016. Τελικά, εισήχθη από την προηγούμενη κυβέρνηση για διαβούλευση, τον Απρίλιο του 2018. Τέλειωσε η διαβούλευση και ενώ μπορούσε η Οδηγία να είχε ενσωματωθεί πριν από τις εκλογές, τελικά, αυτό δεν έγινε. Οπότε, μπροστά στον κίνδυνο η Ελλάδα να υποστεί τις γνωστές κυρώσεις, ευχόμαστε τώρα να το κάνουμε.

Δεύτερον, η Οδηγία, πρέπει να το συνειδητοποιήσουμε, αφορά περιπτώσεις νομίμων μεταναστών. Αφορά ανθρώπους, οι οποίοι έρχονται νόμιμα στην Ελλάδα να σπουδάσουν, ως ερευνητές, ως ασκούμενοι κ.τ.λ.. Και, κατά τούτο, είναι απολύτως ευπρόσδεκτοι. Και έρχεται και εναρμονίζεται και με το παγκόσμιο Σύμφωνο που υπεγράφη στο Μαρακές το 2018, υπό την αιγίδα του Οργανισμού Ηνωμένων Εθνών, για την μετανάστευση, ως μία μετανάστευση, η οποία θα πρέπει να είναι νόμιμη μετανάστευση. Και υπακούει φυσικά και σε μια άλλη ανάγκη. Στις ανάγκες πια της Παγκόσμιας Αγοράς Εργασίας. Φεύγουμε, σιγά σιγά, από τη μετανάστευση, ως αναζήτηση εργατικού δυναμικού χαμηλής εξειδίκευσης και χαμηλού μορφωτικού επιπέδου και πάμε, ακριβώς λόγω του ότι παγκοσμίως αρχίζει να επικρατεί και η τεχνητή νοημοσύνη και η ρομποτική και αλλάζουν οι σχέσεις εργασίας. Αυτό επηρεάζει και την εργατική δύναμη των μεταναστών και πάμε σε αναζήτηση εργατικού δυναμικού, πλέον, υψηλών προσόντων και υψηλής εξειδίκευσης.

Κι ερχόμαστε, επιτέλους, να βάλουμε τάξη σε μια πονεμένη ιστορία και θα αναφέρω και πάλι αυτό το παράδειγμα από την εμπειρία του Συνηγόρου του Πολίτη. Έχει αναρτηθεί και στο διαδίκτυο, στην ιστοσελίδα του Συνηγόρου, μια υπόθεση του 2008. Τι υπόθεση ήταν αυτή; Ήταν ότι ένα τέκνο αλλοδαπών, που βρισκόντουσαν νόμιμα στη χώρα με κανονική άδεια παραμονής, ενηλικιώθηκε, απέκτησε άδεια εργασίας, αποφάσισε ωστόσο να δώσει εξετάσεις και στην τριτοβάθμια εκπαίδευση. Πέτυχε, αλλά δεν μπορούσε να κάνει το απλό. Να μετατρέψει την άδεια διαμονής που είχε, σε άδεια σπουδών. Αναγκάστηκε λοιπόν να βγει από τη χώρα, να πάρει θεώρηση εισόδου για σπουδές και να έρθει. Παίρνει θεώρηση εισόδου, παίρνει άδεια διαμονής για σπουδές, την ανανέωνε μέχρι να τελειώσουν σπουδές του και όταν ολοκλήρωσε τις σπουδές αυτό το παιδί, δεν μπορούσε πια να βγάλει άδεια εργασίας. Έπρεπε να φύγει. Δείτε το παράλογο. Ένα παιδί που μεγάλωσε στην Ελλάδα, που σπούδασε στη χώρα, έπρεπε να κάνει αυτή την ιστορία, να φύγει από τη χώρα για να μπορεί να σπουδάσει και να ξαναμπεί και τελικά, δεν μπορούσε να παραμείνει για να εργαστεί.

Αναγκαζόταν η διοίκηση φυσικά, γιατί ελληνοπρεπώς, όλα τα κάνουμε με μπαλώματα, να καταφεύγει σε διάφορες θεσμικές ακροβασίες. Είτε να δίνει άδεια για ανθρωπιστικούς λόγους, είτε άδεια τελικά, επί μακρόν διαμένοντος, αντί ουσιαστικά να έρχεται να εξορθολογήσει το καθεστώς, να μπορεί μια άδεια διαμονής, να διαδέχεται μια άδεια, με συγκεκριμένη αιτιολογία, να διαδέχεται μια άλλη. Θα ήθελα, όμως, να πω ότι το νομοθέτημα μπορεί να χρησιμοποιηθεί, όπως συμβαίνει συχνά στους εργαζόμενους στη χώρα και για λόγους καταστρατήγησης εργατικής νομοθεσίας.

Τι εννοώ; Εννοώ ότι σε θέματα κυρίως πρακτικής άσκησης και ειδικά στα τουριστικά επαγγέλματα, το γνωρίζουν πολύ καλά, ότι γίνεται μια κατάχρηση. Δηλαδή, αντί να χρησιμοποιούν τους ασκούμενους ως πραγματικά ασκούμενους, οι ασκούμενοι τελικά υποκαθιστούν κανονικούς εργαζόμενους.

Αυτό, πρώτα απ' όλα, έχει μια επίπτωση στο επίπεδο των υπηρεσιών, γιατί είναι ασκούμενοι και δεν έχουν την εμπειρία που θα έπρεπε. Επίσης, οι ίδιοι οι ασκούμενοι κάνουν μια κανονική δουλειά και αμείβονται ωστόσο πολύ λιγότερο και το τρίτο, είναι, ότι επηρεάζει δυσμενώς και την αγορά εργασίας, γιατί αφαιρεί θέσεις εργασίας από ανθρώπους οι οποίοι έχουν τα προσόντα.

Μέχρι τώρα τουλάχιστον, υπήρχε μια νομοθεσία και ακόμη και σήμερα η νομοθεσία είναι εν ισχύει, ο ν.4554/2018 και μια Κοινή Υπουργική Απόφαση από το 2010, η οποία βάζει κάποια όρια στο ποσοστό των ανθρώπων που θα μπορούν να απασχολούνται σε μια επιχείρηση ως ασκούμενοι.

Επίσης, έναν κατώτατο μισθό τον οποίο θα πρέπει να έχουν οπωσδήποτε, το 60% της Εθνικής Συλλογικής Σύμβασης Εργασίας, προκειμένου να μην υπάρχει καταστρατήγηση της εργατικής νομοθεσίας.

Κύριε Υπουργέ, πρέπει να δούμε εάν είναι σκόπιμο να παραμείνουν στην γενική εξουσιοδοτική διάταξη του άρθρου 27 για την Κοινή Υπουργική Απόφαση ή τουλάχιστον αυτό που υπήρχε ως αυτόνομη νομοθετική ρύθμιση για το νόμο του 2018, να επαναληφθεί. Γιατί; Γιατί γνωρίζουμε ότι στη χώρα μπορούμε να βρούμε χίλιους δύο τρόπους να καταστρατηγούμε τη νομοθεσία.

Τέλος, σε ό,τι αφορά το θέμα των «au pair». Τι είναι αυτοί; Ουσιαστικά, είναι οι οικιακοί βοηθοί, οι οποίοι μπορούν με αντάλλαγμα -το να κατοικούν στη χώρα, μάλλον- να έχουν κατοικία μέσα στη χώρα, να προσφέρουν τις υπηρεσίες του οικιακού βοηθού στο σπίτι το οποίο παραμένουν και σιτίζονται.

Ενώ είναι ένας θεσμός, ο οποίος ευρύτατα εφαρμόζεται στο εξωτερικό, εγώ γνωρίζω μια κυρία γαλλικής καταγωγής, η οποία ακριβώς χρησιμοποιεί «au pair» - οικιακό βοηθό στο σπίτι της. Όμως, εμείς λέμε ότι δεν μπορεί να εφαρμοστεί αυτό. Γιατί; Γιατί, ουσιαστικά, δεν μπορούμε να ελέγξουμε και δεν έχουμε τον διοικητικό μηχανισμό να ελέγξουμε, έναν τυχών μέσου αυτού του θεσμού, δημιουργούνται θέσεις μαύρης εργασίας και διαιωνίζουμε το φαινόμενο της μαύρης εργασίας στον τομέα των οικιακών βοηθών. Νομίζω ότι αυτό δεν τιμά τη χώρα. Πρέπει να απαλλαγούμε επιτέλους από αυτή τη λαϊκή ρήση, πονάει χέρια κόψει χέρι και να έχουμε μια τέτοια δημόσια διοίκηση, η οποία να μπορεί επακριβώς να εφαρμόζει την κείμενη νομοθεσία.

Εμείς θα υπερψηφίσουμε το νομοσχέδιο, γιατί είναι ένα βήμα μπροστά, λύνει πάρα πολλά προβλήματα και φαίνεται ότι έχει και έναν έμμεσο σκοπό, να τονώσει και το δημογραφικό πρόβλημα που αντιμετωπίζει ολόκληρη η Ευρώπη και αντιμετωπίζει και η χώρα μας σε πολύ εντονότερο βαθμό, καθώς επιτρέπει κάτω από προϋποθέσεις να έρχεται και η οικογένεια του ασκούμενου ή ειδικευόμενου κ.τ.λ..

Θα υπερψηφίσουμε το νομοσχέδιο, με επιφυλάξεις, όμως, τις οποίες θα διατυπώσουμε σε επιμέρους πιθανόν άρθρα στη συζήτηση που θα γίνει στην Ολομέλεια, κύριε Πρόεδρε.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Εγώ σας ευχαριστούμε πολύ. Πραγματικά, κύριε Υπουργέ, νομίζω ότι επειδή μιλούμε για νόμιμους μετανάστες, θα πρέπει να προσεχθεί η παρατήρηση που έγινε από τον κ. Καμίνη, να μην υπάρχει καταστρατήγηση του πνεύματος της Οδηγίας με τους ασκούμενους και να μην έχουμε φαινόμενα υπό το μανδύα της άσκησης να έχουμε ουσιαστικά εργαζόμενους.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Σας ευχαριστώ πολύ, κύριε Πρόεδρε.

Κατά τη γνώμη του Κ.Κ.Ε., το νομοσχέδιο αποσκοπεί στην προσαρμογή της ελληνικής νομοθεσίας στις διαπιστωμένες από την Ε.Ε. δυσλειτουργίες στην εφαρμογή των προηγούμενων Οδηγιών, σχετικά με την κινητικότητα εργαζομένων και σπουδαστών, για σπουδές και ερευνητικούς σκοπούς.

Τόσο από το πνεύμα αλλά και από το γράμμα των Οδηγιών της Ε.Ε., όσο και από την Αιτιολογική Έκθεση, αναδεικνύεται ότι ζητούμενο είναι, μέσω της βελτίωσης στους όρους κινητικότητας, το ανθρώπινο κεφάλαιο να αποτελέσει έναν βασικό συντελεστή στην καπιταλιστική ανάπτυξη, με ζητούμενο τη βέλτιστη εκμετάλλευση εργατικού δυναμικού υψηλής ειδίκευσης προερχόμενα από τρίτες χώρες, από ευρωπαϊκούς, αλλά και ντόπιους επιχειρηματικούς ομίλους. Με το συγκεκριμένο νομοσχέδιο, επιχειρείται η προσαρμογή του σχετικού ελληνικού νομοθετικού πλαισίου, ώστε και οι Έλληνες καπιταλιστές να μπουν με καλύτερους όρους σε αυτό το παιχνίδι. Είναι, λοιπόν, προφανές ότι η στάση μας είναι αρνητική επί της αρχής.

Κύριος στόχος είναι να διαμορφωθούν πιο ελκυστικοί κανόνες, προκειμένου να εξασφαλιστεί η ανταγωνιστικότητα των επιχειρήσεων με την απρόσκοπτη ροή ατόμων υψηλής ειδίκευσης, πλην, όμως, ευέλικτου και φθηνού εργατικού δυναμικού για τους επιχειρηματικούς ομίλους, που θα μετακινείται ανάλογα με το πού το έχουν ανάγκη κάθε φορά οι όμιλοι αυτοί, για να μεγιστοποιήσουν την κερδοφορία τους.

Ενδεικτικά, στο σχέδιο νόμου που αφορά την τροποποίηση του ν. 4251/2014 για την προσαρμογή της ελληνικής νομοθεσίας στην Οδηγία της Ε.Ε., αναπαράγεται η διάκριση σε βάρος πρακτικάριων ως μη εργαζόμενους, συνεχίζεται η διάκριση μεταξύ πολιτών Ε.Ε. και των υπηκόων τρίτων χωρών προς διευκόλυνση των εργοδοτών, δεν τους δίνεται η δυνατότητα πρόσβασης στο σύστημα της κοινωνικής πρόνοιας, αυξάνονται οι μέγιστες ώρες εργασίας των σπουδαστών, διευρύνονται οι όροι απόρριψης αιτημάτων για άδειες διαμονής και βάζει τα πανεπιστήμια στη λογική της εθελοντικής εργασίας, δηλαδή της απλήρωτης δουλειάς και άλλα πολλά, για τα οποία θα έχουμε τη δυνατότητα να μιλήσουμε και στην ολομέλεια.

Φυσικά, δεν παραβλέπουμε ότι, μέσα από αυτή τη διαδικασία, μπορεί να δοθεί η δυνατότητα σε νεολαίους από χώρες που χειμάζονται από τα δεινά της ιμπεριαλιστικής επεμβατικότητας, των ΗΠΑ, του NATO, της Ε.Ε., των άλλων ιμπεριαλιστικών κέντρων στις χώρες τους, από την ένταση της καταστολής και των διωγμών από δικτατορικά ή τύποις δημοκρατικά καθεστώτα που χαίρουν της στήριξης του ενός ή του άλλου ιμπεριαλιστικού κέντρου. Σ’ αυτούς τους ανθρώπους, είμαστε έμπρακτα αλληλέγγυοι στηρίζοντας τους αγώνες των λαϊκών κινημάτων στις χώρες τους και αντιπαλεύοντας αποφασιστικά κάθε ρατσιστική, ξενοφοβική διάκριση απέναντί τους.

Η θέση του Κ.Κ.Ε. είναι αδιαπραγμάτευτη. Όσο οι δυνατότητες ανάπτυξης της επιστήμης και της έρευνας μέσα από τη δουλειά τους και των υψηλής ειδίκευσης εργαζομένων επιστημόνων μένει βορά στις ορέξεις και τις ιεραρχήσεις των επιχειρηματικών ομίλων με αποτέλεσμα να στρεβλώνεται, η ένταση της εκμετάλλευσης της δουλειάς τους θα αναιρεί την προοπτική της ικανοποίησης των σύγχρονων κοινωνικών αναγκών και των εργασιακών τους δικαιωμάτων.

Η καπιταλιστική ανάπτυξη έχει μόνιμο θύμα πάντα, το μόνιμο υποζύγιο, η εργατική τάξη, τα φτωχά λαϊκά στρώματα σε όλες τις χώρες του κόσμου, η ανατροπή της οποίας θα απελευθερώσει τις δυνατότητες που ήδη αναζητούν το δρόμο του απεγκλωβισμού τους από τα δεσμά του κεφαλαίου. Πάνω σ’ αυτόν τον άξονα χτίζεται διαχρονικά η δική μας τοποθέτηση για τα ζητήματα της εκπαίδευσης και της έρευνας και εναντιωνόμαστε, βέβαια, στη στρατηγική του κεφαλαίου και της Ε.Ε. στα ζητήματα της κινητικότητας όταν ξεκίνησε με τη Συνθήκη του Μάαστριχ και, φυσικά, τις όποιες κυβερνητικές πρωτοβουλίες διαχρονικά έχουν παρθεί στη χώρα μας. Εξάλλου, η στρατηγική σύμπλευση στους παραπάνω στόχους όλων των άλλων κομμάτων, των αστικών κομμάτων, προεξαρχόντων αυτών που συμμετείχαν στη διακυβέρνηση της χώρας, αποτυπώνεται και στην χρονολογική σειρά ψήφισης και ενσωμάτωσης όλων των Οδηγιών που αναφέρονται στο νομοσχέδιο, είτε με συγκυβερνήσεις Ν.Δ. και ΠΑ.ΣΟ.Κ., της κυβέρνησης ΣΥ.ΡΙΖ.Α. προηγούμενα, της κυβέρνησης της Ν.Δ. τώρα, που σπεύδουν όλοι να υπηρετήσουν αυτές τις στοχεύσεις του κεφαλαίου.

Για όλους τους παραπάνω λόγους, επαναλαμβάνω, το Κ.Κ.Ε. καταψηφίζει επί της αρχής.

Ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Σας ευχαριστώ, κύριε Συντυχάκη.

Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Κύριε Πρόεδρε, θα έλεγα ότι έχουμε καθυστερημένα μια τροποποίηση του ν.4251/2014 για να προσαρμοστεί η ελληνική νομοθεσία στην Οδηγία ΕΕ 2016/801. Βέβαια, κυρίες και κύριοι συνάδελφοι, αυτό εξυπακούεται ότι ισχύει μόνο για νόμιμους μετανάστες, οι οποίοι θέλουν να κάνουν τις σπουδές τους, θέλουν να κάνουν την πρακτική τους άσκηση, έχουν σκοπό την έρευνα και όλα τα εκπαιδευτικά προγράμματα και την απασχόληση, ως εσωτερικοί άμισθοι βοηθοί.

Ωστόσο, υπάρχουν ορισμένα σημεία και πρέπει να τα δούμε, που μπορεί να ανταποκρίνονται στα δεδομένα των κρατών - μελών της Ε.Ε., κυρίως της Βόρειας και Κεντρικής Ευρώπης, αλλά για την ελληνική πραγματικότητα ίσως ενισχύσουν τα υπάρχοντα προβλήματα και νομίζω ότι και με την αύξηση της παράνομης μετανάστευσης θα έχουμε ορισμένα προβλήματα.

Αναφορικά με το άρθρο 4, ορίζεται βέβαια αυστηρά ότι εφαρμόζεται μόνο για τους πολίτες τρίτων χωρών. Πρέπει να πούμε ότι δεν είναι τωρινό το θέμα, εδώ και πολλές δεκαετίες προωθείται η εκπαίδευση πολιτών τρίτων χωρών και θα σας θυμίσω τις στρατιωτικές σχολές Ευελπίδων, Ικάρων, Δοκίμων, που χρόνια τώρα έρχονται, εκπαιδεύονται και κάνουν την πρακτική τους εξάσκηση και εργάζονται, αρκετοί από αυτούς, οι οποίοι έχουν μείνει στην πατρίδα μας.

Δεν πρέπει να εισέρχονται στην Ελλάδα για σπουδές ή εθελοντική εργασία παράνομοι μετανάστες, οι οποίοι πρέπει να απομακρύνονται, γι' αυτό και ο νόμος εδώ είναι αυστηρός. Ο κάθε πολίτης τρίτης χώρας, που θα ζητάει να σπουδάσει ή να κάνει πρακτική εξάσκηση, θα πρέπει, πριν από έκδοση της άδειας, να έχει τη διεύθυνσή του, ώστε άδεια διαμονής να αποκτούν μόνο αυτοί, οι οποίοι δικαιούνται να μείνουν στην ελληνική επικράτεια και όχι να δίνεται η άδεια αυθαίρετα και ανεξέλεγκτα.

Απαραίτητο, επίσης, είναι να υπάρχει προκαθορισμένος αριθμός των εισακτέων πολιτών τρίτων χωρών στην τριτοβάθμια εκπαίδευση και αυτό να τηρείται αυστηρά.

Επίσης, στο άρθρο 7 στην παράγραφο 2, δίνεται η δυνατότητα αίτησης για άδεια διαμονής για σπουδές σε ενωσιακά προγράμματα σε πολίτες τρίτων χωρών και σκοπός είναι να μην χρησιμοποιείται, ως δικαιολογία μετακίνησης από χώρα σε χώρα, διότι τότε οι σπουδές θα μετατραπούν σε μέσο εγκατάστασης και διαμονής, κινητικότητας από χώρα σε χώρα και θα χαθεί το πραγματικό νόημα της παιδείας.

Στο άρθρο 10, βασικός στόχος είναι να αναδειχθεί η σχέση μεταξύ του εθελοντισμού, ως μορφή κοινωνικής συμμετοχής και της κοινωνικής ενσωμάτωσης και συμπερίληψης των προσφύγων και των μεταναστών και όχι να αποτελεί λόγο εισόδου σε μια τρίτη χώρα. Για παράδειγμα, έρχεται κάποιος, λέει, θέλω να προσφέρω σε μια ΜΚΟ εθελοντικά, οπότε αμέσως του δίνεται η δυνατότητα να μείνει στη χώρα μας. Είναι ένα θέμα, που πρέπει να το δούμε, διότι οι άλλες χώρες δεν έχουν αυτό το πρόβλημα.

Η απασχόληση αποτελεί βασικό στοιχείο της διαδικασίας ένταξης, καθώς η εξεύρεση εργασίας μετά την ολοκλήρωση των σπουδών είναι θεμελιώδους σημασίας για τη συμμετοχή στην οικονομική και κοινωνική ζωή της χώρας μας. Η διευκόλυνση της πρόσβασης των πολιτών τρίτων χωρών, οι οποίοι αιτούνται και δικαιούνται διεθνούς προστασίας στην αγορά εργασίας, μπορεί να βελτιώσει, όπως φαίνεται, λίγο την οικονομία, αλλά δεν θα έχει θετικό αντίκτυπο στη βιωσιμότητα του συστήματος πρόνοιας, καθώς και του ελληνικού εργατικού δυναμικού.

Τα δημόσια ιδρύματα τριτοβάθμιας εκπαίδευσης, που είναι αρμόδια για εθελοντική υπηρεσία, για να υποδεχθούν πολίτες τρίτης χώρας ως εγκεκριμένοι φορείς, θα πρέπει να ακολουθούν προσεκτική διαδικασία επιλογής, ανάλογα με τη φύση τους. Έχουμε, στο άρθρο 18, τη Σύμβαση Υποδοχής, η οποία πρέπει να έχει ακριβή ημερομηνία έναρξης και λήξης, καμία πράξη του πολίτη τρίτης χώρας πριν και μετά από το διάστημα που ορίζει αυτή η Σύμβαση.

Επίσης, ο πολίτης, στην αίτησή του, θα πρέπει να αναφέρει τον λόγο για τον οποίο επιθυμεί να μετακινηθεί, εάν είναι αλλαγή ερευνητικού οργανισμού άλλης χώρας. Το ορθό θα ήταν να μην επιτρέπεται η αδικαιολόγητη μετακίνηση από ερευνητικό οργανισμό σε ερευνητικό οργανισμό.

Θέλω να πω δύο λόγια.

Η είσοδος πολιτών τρίτων χωρών στη χώρα μας με σκοπό την εκπαίδευσή τους και την προώθηση της ελληνικής παιδείας θα ήταν άκρως συμφέρουσα για τη χώρα, εφόσον, όμως, θα διαμορφώσουμε το σωστό πλαίσιο για τα πανεπιστήμιά μας, ώστε να ακολουθήσουν πρότυπα ξένων πανεπιστημίων και να αποτελέσουν πηγή εσόδων για τη χώρα μας όσο και για την οικονομική αυτοτέλεια των ίδιων.

Εμείς επιφυλασσόμαστε στην Ολομέλεια και επί της αρχής και επί των άρθρων.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ 25)**: Κύριε Υπουργέ, κυρίες και κύριοι συνάδελφοι, το σχέδιο νόμου που καλούμαστε σήμερα να επεξεργαστούμε ως Επιτροπή αποσκοπεί στην ενσωμάτωση στη νομοθεσία της χώρας μας της Ευρωπαϊκής Οδηγίας 801/2016 σχετικά με τις προϋποθέσεις εισόδου και διαμονής στην Ελλάδα υπηκόων τρίτων χωρών με σκοπό την έρευνα, τις σπουδές, την πρακτική άσκηση, την εθελοντική υπηρεσία κ.ο.κ..

Παρότι ο τίτλος κάνει αναφορά στην απασχόληση άμισθων βοηθών που παρέχουν, κυρίως, υπηρεσίες φύλαξης παιδιών, φύλαξης ηλικιωμένων και άλλα, τα οποία φροντίζουν και διαβάζουν όταν πρόκειται για παιδιά ή φροντίζουν όταν πρόκειται για μεγαλύτερης ηλικίας ανθρώπους με αντάλλαγμα την παροχή στέγης και τροφής και σε ελάχιστες περιπτώσεις ενός συμβολικού μισθού, στο Σώμα του νομοσχεδίου δεν γίνεται καμία μνεία με το σκεπτικό, ότι δεν είναι τρόπος εργασίας που είναι γνωστός και αναπτυγμένος στη χώρα μας, καθώς δεν σημειώνεται συχνό το φαινόμενο να εισέρχονται υπήκοοι τρίτων χωρών στη χώρα μας και να φιλοξενούνται από οικογένειες παρέχοντας υπηρεσίες.

Όπως όλοι γνωρίζουμε, όμως, κάτι τέτοιο δεν ισχύει. Ειδικότερα τα τελευταία χρόνια, είναι ολοένα και πιο συχνά παρατηρούμενο το φαινόμενο των άμισθων οικιακών βοηθών, οπότε θεωρούμε ότι θα πρέπει να γίνει μια πρόβλεψη για αυτό.

Το σκεπτικό του νομοσχεδίου είναι ότι η πρόβλεψη και η νομοθέτηση επί του θέματος θα ήταν δυνατόν να καλλιεργήσει γόνιμο έδαφος και κατάλληλες προϋποθέσεις, ώστε να γίνει κατάχρηση από πλευράς των εργοδοτών της νομοθεσίας που καλύπτει το μεταναστευτικό και να γεννηθούν έτη περαιτέρω στρεβλώσεις στην αγορά εργασίας της χώρας που θα οδηγούσαν σε καταστρατήγηση της εργατικής νομοθεσίας και καταπάτηση των εργασιακών κεκτημένων δικαιωμάτων των εργαζομένων, κάτι που δυστυχώς γίνεται, ήδη, γιατί, όπως προείπα, βλέπουμε ότι σαν θεσμός έχει, ήδη, υιοθετηθεί και επεκτείνεται.

Όμως, θεωρούμε, κατόπιν όλων το παραπάνω, πως θα έπρεπε να γίνει μια πρόβλεψη και νομοθέτηση για το θέμα, καθώς, αφενός, αποτελεί μέρος της Οδηγίας που επιθυμεί η κυβέρνηση να ενσωματώσει και, αφετέρου, είναι ένας θεσμός που, ήδη, βρίσκεται στη χώρα μας.

Ως εκ τούτου, καλό θα ήταν να προνοήσουμε παρά να τρέχουμε μετά να νομοθετήσουμε εκ των υστέρων.

Μπορούμε να πούμε ότι, γενικά, το νομοσχέδιο είναι μια πρόταση που ρυθμίζει και στοχεύει στη διευκόλυνση παραμονής των αναφερόμενων σε αυτό ατόμων μιας και περιγράφει και εισάγει τελικά ένα πιο ξεκάθαρο πλαίσιο κατευθυντήριων γραμμών που θα πρέπει να ακολουθηθούν, προκειμένου να χορηγηθεί σε κάποιον υπήκοο τρίτης χώρας άδεια παραμονής.

Αυτό που πραγματικά είναι άξιο απορίας και δεν θα μπορούσε παρά να μας προκαλέσει απεριόριστη έκπληξη είναι πως το εν λόγω σχέδιο νόμου, παρότι φέρει υπογραφές και των συναρμόδιων Υπουργών, κατατέθηκε ως νομοσχέδιο του Υπουργείου Προστασίας του Πολίτη, ενώ αφορά ξεκάθαρα σπουδαστές και εργαζόμενους που κατάγονται φυσικά από τρίτες χώρες, κάτι που για μας υποδεικνύει πως τόσο οι ερευνητές αλλά και οι σπουδαστές και οι εργαζόμενοι που προέρχονται από τρίτες χώρες θεωρούνται μετανάστες στη χώρα μας.

Γι' αυτό αντιμετωπίζονται ως επικίνδυνοι και γι' αυτό πρέπει να προστατευτούν οι Έλληνες πολίτες και ίσως αυτός να είναι και ο λόγος που το φέρνει το Υπουργείο Προστασίας του Πολίτη. Το ξέρω, βέβαια, ότι πλέον έχει πάρει όλες τις αρμοδιότητες της μεταναστευτικής πολιτικής, αλλά αυτό δεν αναιρεί το γεγονός ότι μιλάμε για ανθρώπους, που έρχονται καθόλα νόμιμα να εργαστούν και να σπουδάσουν στην χώρα μας. Αυτή την αντιμετώπιση την θεωρούμε εξ’ αρχής και εξ’ ολοκλήρου απαράδεκτη και γι’ αυτούς τους λόγους, δεν μπορούμε παρά να καταψηφίσουμε το νομοσχέδιο.

Περνώντας τώρα σε μερικές λεπτομέρειες, αν και θα επεκταθούμε στην Ολομέλεια, ένα σημείο που είναι άξιο απορίας και μας τράβηξε την προσοχή, είναι το άρθρο 7 και συγκεκριμένα, η παράγραφος 3γ , σύμφωνα με την οποία «ο σπουδαστής, που είναι κάτοχος άδειας διαμονής με διάρκεια ισχύος ισόχρονη με την ανώτατη διάρκεια του προγράμματος σπουδών, υποχρεούται να υποβάλει στην αρμόδια υπηρεσία της οικείας Αποκεντρωμένης Διοίκησης, ανά διετία, βεβαίωση εγγραφής και συμμετοχής στις εξετάσεις, χορηγηθείσα από το οικείο εκπαιδευτικό ίδρυμα, καθώς και πιστοποιητικό αναλυτικής βαθμολογίας σπουδών για το ίδιο διάστημα, από το οποίο να προκύπτει η γενικότερη πρόοδός του ή λεπτομερής έκθεση προόδου από αρμόδιο όργανο, σε περίπτωση μεταπτυχιακών σπουδών ή διδακτορικής διατριβής. Σε περίπτωση μη εκπλήρωσης της ανωτέρω υποχρέωσης, εντός δύο μηνών από την ημερομηνία παρέλευσης της διετίας από την έκδοση της άδειας παραμονής, η τελευταία ανακαλείται και ο σπουδαστής οφείλει να εγκαταλείψει αμέσως το ελληνικό έδαφος».

Η έννοια, όμως, της κατάδειξης προόδου, προκειμένου να διατηρήσει την άδεια παραμονής ένας υπήκοος τρίτης χώρας, αναφέρεται και σε άλλα σημεία πέρα από το άρθρο 7. Και δεν μπορούμε παρά να αναρωτηθούμε, πώς θα γίνεται η αξιολόγηση της προόδου ενός σπουδαστή; Με ποια κριτήρια θα καθορίζεται η επίτευξή της ή όχι, προκειμένου να καταφέρει να διατηρήσει την άδεια να παραμείνει στην Ελλάδα και να συνεχίσει τις σπουδές του; Διερωτόμαστε, επίσης, γιατί αυτός ο διαχωρισμός μεταξύ φοιτητών, με τους φοιτητές των τρίτων χωρών να θεωρούνται παιδιά ενός κατώτερου θεού; Γιατί δεν φανταζόμαστε, πως εφαρμόζεται μια αντίστοιχη διάταξη για σπουδαστές που φοιτούν στη χώρα μας και κατάγονται από άλλες χώρες, Ευρωπαϊκές ή μη, ούτε με δεδομένο, πρώτον, ότι πολλοί Έλληνες νέοι έχουν φύγει από τη χώρα μας για σπουδές και δεύτερον, πως όλα τα παιδιά είναι ίσα και πρέπει να έχουν ίσες ευκαιρίες στη μάθηση, πιστεύουμε πως θα θέλαμε να γίνουν υποκείμενα μιας τέτοιας νομοθεσίας οι Έλληνες σπουδαστές του εξωτερικού. Σίγουρα σε κάποιες χώρες υπάρχει ο κανονισμός από το Πανεπιστήμιο, ότι αν δεν πετύχεις κάποιο στόχο ή κάποιο μέσο όρο που σου ορίζει το Πανεπιστήμιο, σε διώχνουν από το Πανεπιστήμιο, δεν σε διώχνουν από τη χώρα.

Επιστρέφοντας στο θέμα της προόδου, παρατηρεί κανείς πως παρά τις συχνές αναφορές της έννοιας εντός του νομοσχεδίου και παρότι, γίνεται εκτενής αναφορά και ανάλυση όρων σχετικών με αυτό, δεν γίνεται καμία αναφορά στην ίδια την πρόοδο και στο τι συνιστά την αξιόλογη πρόοδο, που θα έδινε τελικά το πράσινο φως σε σπουδαστές και ερευνητές για την παραμονή τους στη χώρα μας. Αν μάλιστα, συνδυάσουμε αυτή τη διάταξη του συγκεκριμένου νομοσχεδίου με την διάρκεια των σπουδών των Ελλήνων φοιτητών, που σύμφωνα με τον πρόσφατα ψηφισθέντα νόμο, δεν μπορεί να ξεπεράσει τα 2 χρόνια από τον αριθμό ετών, που προβλέπει και ορίζει ο κύκλος σπουδών, μπορεί εύκολα να εξαχθεί το συμπέρασμα, πως υποβάλουμε τους ξένους σπουδαστές σε μια ιδιαίτερα σκληρή αξιολόγηση, αν συνυπολογίσουμε το γεγονός, ότι οι εξετάσεις που καλούνται να δώσουν οι φοιτητές είναι στα ελληνικά, μια γλώσσα – όπως όλοι ξέρουμε - πραγματικά δύσκολη στην εκμάθηση για έναν ξένο, πόσο μάλιστα αν πρέπει όχι μόνο να μάθει για να την χρησιμοποιεί για να εξυπηρετηθεί στην καθημερινότητά του, αλλά για να κατορθώσει κάνοντας χρήση αυτής, να παρακολουθήσει σπουδές υψηλού προπτυχιακού ή μεταπτυχιακού επιπέδου και μάλιστα, να καταφέρει να διατηρήσει μια καλή ακαδημαϊκή πορεία, ώστε να σημειώσει την αξιόλογη πρόοδο που επιζητούμε, για να παραμείνει στην Ελλάδα.

Ένα άλλο άρθρο που θα ήθελα να αναφέρω, κλείνοντας, είναι το άρθρο 13 και συγκεκριμένα η παράγραφος 2 αυτού, σύμφωνα με την οποία περιγράφονται οι οργανισμοί που θα χρηματοδοτούνται από ελληνικούς δημόσιους φορείς και θα δέχονται εθελοντές εργαζόμενους. Δυστυχώς, από τον τρόπο που έχει διατυπωθεί η εν λόγω διάταξη, δεν γίνεται κατανοητό τι είδους θα είναι αυτοί οι φορείς και πώς θα γίνεται η επιλογή τους, ούτε ποιοι θα χρηματοδοτηθούν.

Υπάρχουν και άλλα πολλά θέματα που θα αναλύσουμε στην Ολομέλεια, όπως η πρακτική άσκηση, αλλά και άλλα σημεία. Κλείνω, λέγοντας ότι, κατόπιν τούτου, διατηρούμε αναφορικά με τους προαναφερθέντες οργανισμούς, τις επιφυλάξεις μας για το είδος και τους σκοπούς που θα εξυπηρετούν αυτοί οι οργανισμοί, όπως και τους κανόνες που θα διέπουν τη λειτουργία τους. Συνοψίζοντας, καθώς όπως προείπα, παρότι θα ακολουθήσει αναλυτικότερη αναφορά στα σημεία του σχεδίου νόμου στην Ολομέλεια, το ΜέΡΑ25 θα καταψηφίσει το νομοσχέδιο.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Κατσανιώτης Ανδρέας, Γκιουλέκας Κωνσταντίνος, Καλαφάτης Στάυρος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κατσαφάδος Κωνσταντίνος, Κελέτσης Σταύρος, Καββαδάς Αθανάσιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Παππάς Ιωάννης, Ταγαράς Νικόλαος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γιαννούλης Χρήστος, Καλαματιανός Διονύσιος – Χαράλαμπος, Δρίτσας Θεόδωρος, Λάππας Σπυρίδωνας, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Τζανακόπουλος Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Κεγκέρογλου Βασίλειος, Συντυχάκης Εμμανουήλ, Κανέλλη Γαρυφαλλιά (Λιάνα), Δελής Ιωάννης, Βαγενάς Δημήτριος, Μυλωνάνης Αντώνιος και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Τον λόγο έχει ο κ. Βαγενάς.

**ΔΗΜΗΤΡΙΟΣ ΒΑΓΕΝΑΣ:** Αξιότιμε κύριε Πρόεδρε και κύριε Υπουργέ, όπως όλοι γνωρίζουμε πολύ καλά και βιώνουμε καθημερινά, η χώρα μας απέναντι στο μεταναστευτικό - προσφυγικό ζήτημα δείχνει να βρίσκεται αντιμέτωπη με αδιέξοδο, το οποίο προκαλούν οι πολιτικές επιδιώξεις και οι σχεδιασμοί τρίτων, επιδιώξεις και σχεδιασμοί, που παραμένει ερώτημα εάν και κατά πόσον η Αθήνα μπορεί να επηρεάσει.

Από τη μια πλευρά, καλούμαστε να διαχειριστούμε τις διαθέσεις της δύστροπου γείτονα, της Τουρκίας και της ηγεσίας της και από την άλλη την ελάχιστα αλληλέγγυα στάση των ευρωπαίων εταίρων στο συγκεκριμένο θέμα.

Για τους παραπάνω λόγους, αναφορικά με το σχέδιο νόμου «Τροποποίηση του ν. 4251/2014 για την προσαρμογή της ελληνικής νομοθεσίας στην οδηγία της Ε.Ε. 2016/801 του ευρωπαϊκού κοινοβουλίου και τους Συμβούλιου της 11ης Μαΐου το 2016 σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την έρευνα, τις σπουδές, την πρακτική άσκηση, την εθελοντική υπηρεσία, τις ανταλλαγές μαθητών ή τα εκπαιδευτικά προγράμματα και την απασχόληση των εσωτερικών άμισθων βοηθών.

Θέλω να τονίσω ότι πρέπει να είμαστε πολύ προσεκτικοί στην υιοθέτηση και την εφαρμογή των αποφάσεων και των κανόνων που λαμβάνονται στις Βρυξέλλες.

Ειδικότερα, με το άρθρο 4 του σχεδίου νόμου που αντικαθιστά το άρθρο 31 του ν. 4251/2014 που καθορίζει το πεδίο εφαρμογής των διατάξεων του συγκεκριμένου Τμήματος του σχετικού νόμου, το οποίο αφορά την είσοδο και διαμονή πολιτών τρίτων χωρών στην Ελλάδα με σκοπό τις σπουδές ή την εθελοντική υπηρεσία, οι αρμόδιες υπηρεσίες, που έχουν το δικαίωμα να καθορίζουν με τον αριθμό Κ.Υ.Α. τον αριθμό των ατόμων αυτών να είναι ιδιαίτερα φειδωλοί, ώστε να μην γίνει καταστρατήγηση του πνεύματος και του σκοπού της συγκεκριμένης νομοθεσίας.

Αναφορικά, δε, με το άρθρο 6 του σχεδίου νόμου, που αντικαθιστά το άρθρο 33 σχετικά με τους οικονομικούς πόρους, που πρέπει να διαθέτουν οι σπουδαστές για την κάλυψη των εξόδων διαβίωσης τους κατά τη διάρκεια της διαμονής, χωρίς να χρειάζεται να καταφύγουν στο Εθνικό Σύστημα Κοινωνικής Πρόνοιας, και για την κάλυψη των εξόδων του ταξιδιού επιστροφής.

Θα πρέπει η αξιολόγηση της επάρκειας των πόρων αυτών από τις αρμόδιες υπηρεσίες, να είναι πολύ αυστηρή και ενδελεχής, ώστε τα άτομα αυτά να μην έχουν ανάγκη να καταφεύγουν σε άλλους τρόπους εξεύρεσης πόρων για την διαβίωσή τους, όπως παράνομης και αδήλωτης εργασίας.

Επίσης, διαφωνώ με το πνεύμα του άρθρου 12 του σχεδίου νόμου, που αντικαθιστά το άρθρο 41, το οποίο μετονομάζεται σε «Παραμονή σπουδαστών με σκοπό την αναζήτηση εργασίας ή την επιχειρηματικότητα - Δικαιώματα και υποχρεώσεις σπουδαστών και εθελοντών- Στατιστικά» και τη ρύθμιση της Οδηγίας 2016/801 που ενσωματώνεται στο παρόν άρθρο, σύμφωνα με την οποία, μετά την ολοκλήρωση των σπουδών, οι σπουδαστές, στους οποίους χορηγήθηκε άδεια διαμονής για σπουδές μπορούν να παραμένουν στην Ελλάδα με βάση ειδική άδειας διαμονής που θεσμοθετείται στην παράγραφο 3 του παρόντος άρθρου για τη περίοδο ενός έτους, προκειμένου να αναζητήσουν εργασία ή να συστήσουν επιχείρηση, γιατί θεωρούμε ότι θα επιβαρύνει την αγορά εργασίας της χώρας μας.

Σήμερα, δεν έχουμε ανάγκη εισαγωγής επιστημονικού προσωπικού, γιατί η παραγωγή της χώρας μας σε ανθρώπινο δυναμικό υψηλής επιστημονικής στάθμης είναι αρκετά σημαντική, αλλά ένα πλέγμα συμφερόντων και αγκυλώσεων δεν επιτρέπει στην οικονομία να επεκταθεί, ώστε να μπορέσουν να δουλέψουν όλοι αυτοί οι νέοι, με αποτέλεσμα να αναζητούν την τύχη τους στο εξωτερικό.

Το σημαντικότερο απ' όλα, κυρίες και κύριοι, είναι ότι η Ευρώπη πρέπει να σταθεί στο ύψος των περιστάσεων και οι ευρωπαϊκές χώρες να ανταποκριθούν στις διεθνείς τους υποχρεώσεις και να μην αντικαθιστούν, αυθαίρετα, με εθελοντικά ανθρωπιστικά προγράμματα.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, επειδή είναι και προχωρημένη μεσημεριανή ώρα και επειδή σήμερα ο κύριος Υπουργός απολαμβάνει μια ιδιαίτερη, κατά συγκυρία, ασυλία -τον είδα κάποια στιγμή να κλείνει και λίγο από κούραση τα μάτια του- θέλω να πω το εξής.

Σήμερα, καλούμαστε να συζητήσουμε την επικύρωση μιας συνθήκης που προάγει και την εικόνα, αλλά και την ουσία και το περιεχόμενο της σχέσης αυτής της χώρας ως ευρωπαϊκή χώρα, σε σχέση με την εκπαίδευση και την εργασία ξένων πολιτών, προσκρούει, όμως, στις σχιζοφρενικές αντιφάσεις της Κυβέρνησης και μελών της Πλειοψηφίας που τις είδαμε και λίγο νωρίτερα, για αυτό είπα για συγκυριακή ασυλία, κύριε Κουμουτσάκο, όπου, λόγω προφανώς και δικής μας υπερβολικής ευγένειας στον κ. Αβραμόπουλο, τον Έλληνα Επίτροπο, παρακολουθούσαμε τη Νέα Δημοκρατία να σπαράσσεται από διαφορετικές προσεγγίσεις για το προσφυγικό.

Ο κ. Αβραμόπουλος, κύριε Κουμουτσάκο, έψεξε όσους θεωρούν ότι το ζήτημα το προσφυγικό μπορεί να γίνει ή γίνεται διμερές ζήτημα με την Τουρκία. Φαντάζομαι δεν το έλεγε για τον ΣΥΡΙΖΑ αυτό, γιατί είναι πολύ πρόσφατη η προσπάθεια, είτε η δική σας είτε του Πρωθυπουργού, να καταστεί διμερές, έστω και από αφέλεια.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Προστασίας του Πολίτη):** *(ομιλεί εκτός μικροφώνου)*

**ΧΡΗΣΤΟΣ ΓΙΑΝΝΟΥΛΗΣ:** Ωραία, αναρωτιέστε, αλλά αυτά είναι γεγονότα. Επίσης, πρώτη φορά…

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Προστασίας του Πολίτη):** Εγώ δεν είπα ακριβώς…

**ΧΡΗΣΤΟΣ ΓΙΑΝΝΟΥΛΗΣ:** Εσείς ή ο κ. Αβραμόπουλος;

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Προστασίας του Πολίτη):** Τόση ώρα, το αντίθετο δεν είπατε…

**ΧΡΗΣΤΟΣ ΓΙΑΝΝΟΥΛΗΣ:** Εγώ λέω τι είπε ο κ Αβραμόπουλος.

Ναι, εσείς το είπατε τώρα. Εσείς τώρα είπατε ότι ήταν γεωπολιτικό ζήτημα. Παλιότερα, λέγατε ότι ήταν τουριστική πρόσκληση. Το τι λέει η Νέα Δημοκρατία την προηγούμενη εβδομάδα με την επομένη, ποτέ δεν έχει ταυτοποίηση. Πέρα από αυτό, όμως, κύριε Πρόεδρε, με πολύ σεβασμό, και εσείς γίνατε πρωταγωνιστής μιας ιδιότυπης κατάστασης, πολιτικά πάντα, όπου σας ψέγει ο Ευρωπαίος Επίτροπος στην Ε.Ε. για την πρόταση που κάνετε για να τους ξεφορτωνόμαστε, για να το πω πολύ απλά και σας ζητάει…

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Έχετε και περγαμηνές ιατρικές, κάνετε και ψυχιατρικές εκτιμήσεις και ψυχογραφήματα…

**ΧΡΗΣΤΟΣ ΓΙΑΝΝΟΥΛΗΣ:** Όχι, όχι, καμία εκτίμηση δεν κάνω. Μεταφέρω ακριβώς αυτά που άκουσα. Άκουσα τον κ. Αβραμόπουλο να σας λέει ονομαστικά «κύριε Χαρακόπουλε, μην το χρησιμοποιήσετε αυτό σαν επιχείρημα, είναι παράβαση των διεθνών κανόνων».

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο όρος «επαναπροώθηση»- και πολλοί συνάδελφοι δικοί σας το χρησιμοποιούν, τον όρο «επαναπροώθηση», καλώς, να μπούμε στη λογική της «επιστροφής».

**ΧΡΗΣΤΟΣ ΓΙΑΝΝΟΥΛΗΣ:** Κανένας δεν τον χρησιμοποιεί.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η ουσία της υποθέσεως ποια είναι;

**ΧΡΗΣΤΟΣ ΓΙΑΝΝΟΥΛΗΣ:** Την ουσία θα την αφαιρέσετε, όμως, από το χρόνο τον δικό μου.

Θέλω να καταλήξω λέγοντας ότι πρέπει, πρώτα, να αποφασίσετε εσείς τι θέλετε, πώς το ορίζετε ως πρόβλημα, γιατί, με χαρά, άκουγα, επί 20 λεπτά, τον κύριο Κουμουτσάκο με ένα πολιτικό αφήγημα που, πριν από λίγους μήνες, δεν υπήρχε μέσα στην πολιτική φαρέτρα και στην φαρέτρα επιχειρημάτων της Νέας Δημοκρατίας. Τον άκουσα να λέει ότι είναι ένα σοβαρό εθνικό πρόβλημα, ότι δεν πρέπει να αντιμετωπίζεται με λαϊκισμό ή μικρονοϊκές και μικροκομματικές στάσεις, αλλά στο μυαλό μου ερχόταν η φωτογραφία των περιφερειαρχών, των δημάρχων, των πολιτικών σας στελεχών που κραύγαζαν κάθε φορά που γινόταν μία προσπάθεια να αποκατασταθούν είτε οι συνθήκες στα κέντρα υποδοχής και φιλοξενίας είτε να επιλεγούν νέα σημεία για να δημιουργηθούν υποδομές.

Επίσης, ακόμα ηχεί στα αυτιά μου -δεν ξέρω, ο συγκεκριμένος πρέπει να έχει κάποια ιδιαίτερη σχέση με αυτήν την Αίθουσα- η δήλωση του κυρίου Αγοραστού, περιφερειάρχη Θεσσαλίας, «μην τυχόν και τολμήσουν να φέρουν στη Θεσσαλία πρόσφυγες ή μετανάστες», προσθέτουν πάντα στο τέλος.

Θα κλείσω, κύριε Κουμουτσάκο, με ένα ερώτημα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Για το νομοσχέδιο, έχετε να πείτε κάτι;

**ΧΡΗΣΤΟΣ ΓΙΑΝΝΟΥΛΗΣ:** Σας είπα ότι, για να μιλήσω για το νομοσχέδιο που θεωρώ ότι είναι ιδιαίτερα θετικό… εκτός αν θέλετε να πω αυτά που θέλετε εσείς.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, θα πει ό,τι θέλει.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να το πει, να το πει. Πείτε το, πείτε το.

**ΧΡΗΣΤΟΣ ΓΙΑΝΝΟΥΛΗΣ:** Ακούστε, κύριε Πρόεδρε, εγώ δεν είμαι Εισηγητής. Υπήρχε εξαιρετική Εισηγήτρια…

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Οφείλω να επαναφέρω και στην τάξη, αν χρειαστεί, κύριε Τζανακόπουλε.

Είμαστε στα 4,5 λεπτά και δεν έχει αναφερθεί στο νομοσχέδιο. Ο χρόνος είναι 5 λεπτά και καλό είναι να πει κάτι για το νομοσχέδιο.

Παρακαλώ, ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Χαρακόπουλε, αν σας ενοχλούν αυτά που λέω, δε σημαίνει….

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Όχι, όχι, δεν μπορεί να αυτοσχεδιάζει ο καθείς εδώ.

**ΧΡΗΣΤΟΣ ΓΙΑΝΝΟΥΛΗΣ:** Αυτοσχεδιάζω;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ναι, ναι, με συγχωρείτε. Για το νομοσχέδιο μιλάμε 4,5 λεπτά, έχετε 30 δεύτερα για να ολοκληρώσετε και δεν έχετε πει λέξη για το νομοσχέδιο.

**ΧΡΗΣΤΟΣ ΓΙΑΝΝΟΥΛΗΣ:** Τι θέλετε να πω; Να διαβάσω κάποια άρθρα του νομοσχεδίου; Θα ήσασταν ικανοποιημένος;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να μας πείτε και τη γνώμη σας.Φαντάζομαι γι’ αυτό ρωτήσατε.

Ολοκληρώστε, κύριε Γιαννούλη, ολοκληρώστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** *(ομιλεί εκτός μικροφώνου)* Θα προεγκρίνετε τις ομιλίες μας;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Είναι και δουλειά μου να επαναφέρω και στην τάξη, αν χρειάζεται, κύριε Τζανακόπουλε. Για το νομοσχέδιο μιλούμε, κύριε Τζανακόπουλε.

Ορίστε, κύριε Γιαννούλη, ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Θα ολοκληρώσω.

Ακούστε, κύριε Πρόεδρε, είναι άμεσο με το θέμα αυτό που σας λέω. Μπορεί να γίνομαι ενοχλητικός, διότι πρωταγωνιστείτε οι δύο παριστάμενοι, αλλά είναι άμεσο με τη συνθήκη που θα κυρώσουμε. Είναι άμεσα συνδεδεμένο, διότι, για να κυρώσεις και να στηρίξεις μια συνθήκη, πρέπει να είσαι τουλάχιστον αλληλέγγυος με την πολιτική που περιέχει.

Και θα μου επιτρέψετε, παρά τον χρόνο που έγινε πλέον περίπου σαν τα αρχεία της Βενιζέλου στη Θεσσαλονίκη – το σπάσατε σε διάφορα κομματάκια- θέλω να κάνω μια καταγγελία προς τον κύριο Κουμουτσάκο. Δεν ξέρω ακριβώς αν μπορεί να έχει πολιτική διασύνδεση με τον Υπουργό Προστασίας του Πολίτη, τον κύριο Χρυσοχοΐδη, διότι έχει αναχθεί πλέον το προσφυγικό σε θέμα νόμου, τάξης και αστυνόμευσης.

Αυτή τη στιγμή, η επαναπροώθηση χαρακτηρίζεται με βαθμό επιδείνωσης πολύ μεγαλύτερο από όσο ήταν και επί Κυβέρνησης ΣΥΡΙΖΑ - για να μη νομίζετε ότι είναι μια μικροπολιτική διελκυστίνδα.

Αυτή τη στιγμή, στην Ορεστιάδα, κύριε Κουμουτσάκο, σε τέσσερις συνοριακούς σταθμούς φύλαξης, υπάρχει προφορική εντολή που είναι κοινό μυστικό στους κόλπους της Ελληνικής Αστυνομίας, που συγχαρήκατε νωρίτερα ενώπιον του κυρίου Αβραμόπουλου, οι οποίοι κάνουν τι; Έχουν αδρανοποιήσει την πρώτη ομάδα σύλληψης και εντοπισμού προσφύγων. Τους αφήνουν να μπουν μέσα στη χώρα, μέσα στην Ελλάδα. Στη συνέχεια, επεμβαίνει ένα δεύτερο τμήμα με μαυροφορεμένους και καλυμμένους full face αστυνομικούς, οι οποίοι τους αφαιρούν κινητά, χρήματα, αποσκευές, τους αφήνουν να περιφέρονται για μερικές ώρες στη χώρα και, στη συνέχεια, με πολύ βάναυσες συνθήκες, τους στέλνουν πίσω στην Τουρκία χωρίς κινητά, χωρίς τα απαραίτητα.

Δηλαδή, στην ουσία, αυτό που δεν θέλουμε ούτε καν να το λέτε, όπως μας είπε ο κ. Αβραμόπουλος, εμείς το κάνουμε στον Έβρο «που έφραξε», με βάσει τα λόγια του κυρίου Άδωνη Γεωργιάδη.

Αυτό δε σας το λέω για να πρωτοτυπήσω ρητορικά, κύριε Κουμουτσάκο. Σας παρακαλώ να το ερευνήσετε, διότι είναι κοινός τόπος και κοινό μυστικό, στον ευαίσθητο Έβρο, για τον οποίο πάρα πολλοί συνάδελφοί σας μιλούν με ιδιαίτερη ευαισθησία και αγάπη.

Και βέβαια, φαντάζομαι κάτι ανάλογο να μη συμβεί και στο σφράγισμα των θαλάσσιων συνόρων, για το οποίο δεσμεύεστε, δεν ξέρω πώς.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Γιαννούλη, αναγκαζόμαστε να κάνουμε τώρα μια συζήτηση που έπρεπε να γίνει στην προηγούμενη συνεδρίαση της Επιτροπής, στην οποία ήταν παρών ο Επίτροπος.

Οι αναφορές σας σε εμένα ήταν τουλάχιστον για όσα ελέχθησαν στην προηγούμενη συνεδρίαση. Καθένας μπορεί να δει από τα Πρακτικά ότι εγώ απέφυγα την οποιαδήποτε κριτική στα έργα και τις ημέρες της προηγούμενης Κυβέρνησης. Αναφέρθηκα στο σήμερα, στο πρόβλημα, στις ευρωπαϊκές διαστάσεις, διότι ήταν παρών ο κ. Επίτροπος.

Σας άκουσα με προσοχή.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, με συγχωρείτε, αλλά δεν θα διαστρέφετε το νόημα αυτών που περιέγραψα. Δεν κάνω αντιπολίτευση. Περιγράφω πράγματα που συνέβησαν.

Άρα, γιατί μου λέτε το επιχείρημα «Εγώ δεν κατηγόρησα». Κατηγορείστε τον. Θα με στενοχωρήσετε, νομίζετε;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Γιαννούλη, έχοντας απόλυτη συναίσθηση ότι είχα τον Ευρωπαίο Επίτροπο της χώρας απέναντι, δεν έκανα μικροπολιτική. Μίλησα για την ευρωπαϊκή διάσταση του προβλήματος και το πώς μπορεί η Ευρώπη να αναλάβει το μερίδιο της ευθύνης που της αναλογεί για την αντιμετώπισή του.

Θυμίζω ότι μιλούμε για μια Οδηγία που αφορά νόμιμους μετανάστες σήμερα. Γι’ αυτό μιλούμε. Και θυμίζω ότι μιλούμε για μια Οδηγία, η οποία καθυστέρησε να έρθει από την προηγούμενη Κυβέρνηση και βρισκόμαστε στη διαδικασία αιτιολογημένης γνώμης, με την απειλή επιβολής προστίμων από την Ε.Ε..

Τώρα, όλα τα άλλα, για το μεταναστευτικό, για τις επιστροφές, εάν γίνονται και πώς γίνονται, εάν ο γεωγραφικός όρος επιτρέπει ή όχι την επιστροφή παράτυπων μεταναστών στην Τουρκία, που θα μετακινηθούν από τα νησιά στην ηπειρωτική Ελλάδα, σας είπα ότι είναι μια συζήτηση που θεωρώ ότι εξαντλήθηκε στην προηγούμενη συνεδρίαση. Ο καθείς βγάζει τα συμπεράσματά του. Όλοι κρινόμαστε από τον δημόσιο λόγο που αρθρώνουμε.

**ΧΡΗΣΤΟΣ ΓΙΑΝΝΟΥΛΗΣ:** Έχετε την εντύπωση ότιη εφαρμογή αυτής της συνθήκης από την ελληνική πολιτεία, από την εκτελεστική εξουσία, είναι ανεξάρτητη από την πολιτική στάση της Κυβέρνησης απέναντι προσφυγικό;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καθόλου, γιατί, όπως ειπώθηκε από τον Επίτροπο, η χώρα ήταν πλημμελώς προετοιμασμένη και καθυστερούσε απαράδεκτα στη διαδικασία απονομής ασύλου. Το να πούμε ποιοι δικαιούνται προστασίας και καθεστώτος ασύλου σε σχέση με τους πρόσφυγες και τους μετανάστες και γι’ αυτό ήταν μόλις 1800 οι επιστροφές που έγιναν.

**ΧΡΗΣΤΟΣ ΓΙΑΝΝΟΥΛΗΣ:**  Αυτό, όμως, δεν έχει σχέση με τον κ. Αβραμόπουλο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Αφήστε τα, τώρα. Αυτό ειπώθηκε.

**ΧΡΗΣΤΟΣ ΓΙΑΝΝΟΥΛΗΣ:**  Ωραία. Ξύνεστε στη γκλίτσα του τσοπάνη, με τα ασυνόδευτα παιδιά.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Μην ανοίγετε τέτοιες συζητήσεις. Η συζήτηση ήταν περί απονομής ασύλου. Σας ανέφερε συγκεκριμένα παραδείγματα από τη Γερμανία, όπως είπε ο Επίτροπος, φοιτητές νομικής σε λίγες μέρες μέσα διεκπεραίωναν τις διαδικασίες και εδώ οι διαδικασίες κρατούν χρόνια. Ας το κλείσουμε αυτό το θέμα.

Τον λόγο έχει η κυρία Μάνη-Παπαδημητρίου. Θα σας παρακαλούσα επί του νομοσχεδίου.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ:** Ευχαριστώ κύριε Πρόεδρε, κυρίες και κύριοι συνάδελφοι, είναι προφανές ότι το νομοθέτημα κινείται στη σωστή κατεύθυνση, καθώς, με τις διατάξεις του, τίθενται οι όροι και οι προϋποθέσεις για την είσοδο επιστημονικού προσωπικού με υψηλή εξειδίκευση και τεχνογνωσία.

Βεβαίως, όλοι γνωρίζουμε ότι πρόκειται για την ενσωμάτωση μιας Κοινοτικής Οδηγίας. Παρόλα αυτά, δεν μπορούμε να μην επισημάνουμε ότι η πρωτοβουλία για την ενσωμάτωση ανήκει στην παρούσα Κυβέρνηση και στο Υπουργείο.

Μια πρωτοβουλία που δεν είχε λάβει η προηγούμενη κυβέρνηση για -ας μου επιτραπεί να πω - παρόλο που λειτουργούσε και το Υπουργείο Μεταναστευτικής Πολιτικής, με αποτέλεσμα να εκπνεύσει και η καταληκτική ημερομηνία για την ενσωμάτωση. Με αφετηρία της ενσωμάτωσης τον Μάιο του 2016.

Δυστυχώς, και πρέπει να το λέμε συνεχώς αυτό, η χώρα μας δεν έχει την πολυτέλεια να πληρώνει χρηματικές ποινές και πρόστιμα στην Ευρωπαϊκή Επιτροπή από τέτοιου είδους καθυστερήσεις.

Περαιτέρω, στην αναφορά της συναδέλφου, που είχε την ευθύνη της εισήγησης από την πλευρά της αξιωματικής αντιπολίτευσης, όσον αφορά για πιο λόγο δεν είναι δημοφιλή τα πανεπιστήμιά μας για την προσέλκυση επιστημονικού προσωπικού.

Δυστυχώς, κυρίες και κύριοι συνάδελφοι, χάσαμε μιας πρώτης τάξεως ευκαιρία, με τη Συνταγματική Αναθεώρηση, για την ίδρυση ιδιωτικών πανεπιστημίων. Αν είχε προβλεφθεί στη Συνταγματική Αναθεώρηση και η ίδρυση ιδιωτικών πανεπιστημίων, θα εκτινάσσονταν και αυτός ο κλάδος στα ύψη. Παρόλα αυτά –ας μου επιτραπεί- η έκφραση «κλωτσήσαμε» αυτή την ευκαιρία ως χώρα και πήγε πάρα πολύ πίσω.

Επίσης, επειδή έγινε μια αναφορά ότι υπάρχει πρόβλεψη στις διατάξεις νομοσχεδίου για έκδοση Υπουργικών Αποφάσεων και ότι αυτό μπορεί να αφήσει διάφορες αιχμές. Προβλέπεται, κατά κανόνα, η έκδοση, η νομοθέτηση με τέτοιου είδους κανονιστικές πράξεις, αρκεί να είναι μέσα στα όρια της νομοθετικής εξουσιοδότησης η έκδοση Υπουργικών Αποφάσεων, όπως επίσης, αρκεί η νομοθετική εξουσιοδότηση που παρέχεται με το νομοθέτημα, να είναι σαφής, εξειδικευμένη και ορισμένη και εν προκειμένω δεν τίθεται καμία τέτοια αμφισβήτηση.

Και ένα τελευταίο ζήτημα, το οποίο τέθηκε από πολλούς συναδέλφους, για τη μη ενσωμάτωση ενός κεφαλαίου των «au pair», δηλαδή, των άμισθων οικογενειακών βοηθών. Δεν είναι στα υποχρεωτικά πεδία, το συγκεκριμένο κεφάλαιο για την ενσωμάτωση. Η Οδηγία προβλέπει κάποια υποχρεωτικά σημεία ενσωμάτωσης και κάποια προαιρετικά. Το συγκεκριμένο κεφάλαιο δεν συμπεριλαμβάνεται στα υποχρεωτικά πεδία. Ας μου επιτραπεί να θέσω μία άλλη παράμετρο, ως προβληματισμό. Μήπως, σε μια χώρα που πλήττεται από την ανεργία, η άμισθη προσφορά εργασίας, θα ήταν αθέμιτος ανταγωνισμός στην αγορά εργασίας; Το θέτω και ως προβληματισμό όλων μας. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε. Δεν θα ήθελα να αναφερθώ και εγώ στην προηγούμενη συνεδρίαση, όμως, θα κάνω ένα σχόλιο. Καλό είναι βουλευτές, στελέχη και κάποιοι Υπουργοί της Ν.Δ., να παρακολουθήσουν προσεκτικά αυτά που είπε ο κ. Αβραμόπουλος, για να αντιληφθούν και αυτοί, αν δεν το έχουν αντιληφθεί, το νομοθετικό πλαίσιο, τις αιτίες, αλλά και την αποτελεσματική στρατηγική, που όπως είπε, εφάρμοσε η προηγούμενη κυβέρνηση στο προσφυγικό μεταναστευτικό. Άρα, ας το αφήσουμε εδώ και θα έχουμε και συνέχεια, με το νομοσχέδιο και τη δημόσια συζήτηση που θα ακολουθήσει.

Τώρα, ως προς το νομοσχέδιο. Κοιτάξτε, το να κατηγορείτε μία κυβέρνηση, η οποία δεν έφερε την συγκεκριμένη Οδηγία νωρίτερα, ενώ είχε τεθεί σε διαβούλευση και βέβαια μία κυβέρνηση η οποία είχε και συγκεκριμένο Υπουργείο για αυτό με βάση όλα αυτά που είχε κάνει στο μεταναστευτικό είναι τουλάχιστον άστοχο. Διότι, ήταν αυτή η κυβέρνηση, η οποία έφερε την ιθαγένεια στα παιδιά μεταναστών δεύτερης γενιάς, ποτέ δεν θα τολμούσατε να το κάνετε αυτό, παρότι είναι ευρωπαϊκή κατεύθυνση. Μία κυβέρνηση, η οποία βελτίωσε το καθεστώς των αδειών διαμονής για τους εξαιρετικούς λόγους από τα 10 χρόνια στα 7 και από τα 2 χρόνια στα 3, στη διάρκειά τους, έστω και αν δεν φτάσαμε στους χρόνους απονομής που θέλαμε. Μία κυβέρνηση, η οποία έφερε Συνταγματική Αναθεώρηση τη ψήφο των μεταναστών στην τοπική αυτοδιοίκηση, που είχε απορριφθεί από το ΣτΕ, αλλά που υποστηρίζεται από ένα μεγάλο εύρος πολιτικών δυνάμεων. Επομένως, το να λέτε ότι καθυστερήσαμε να φέρουμε αυτή την Οδηγία, είναι τουλάχιστον άστοχο, για μια κυβέρνηση που έκανε τόσα στο κομμάτι αυτό ευθυγραμμιζόμενοι με το ευρωπαϊκό και διεθνές δίκαιο και τίποτα παραπάνω.

Όσον αφορά τα επιμέρους άρθρα. Θέλω να ξεκινήσω με το άρθρο 2 που νομίζω ότι εκεί πρέπει να προσδιοριστεί, το για ποια ιδρύματα τριτοβάθμιας εκπαίδευσης μιλάμε, ούτως ώστε να μην αφήνεται καμία πιθανότητα ή κανένα περιθώριο να θεωρηθούν ως τριτοβάθμια ιδρύματα κάποια κολλέγια, τα οποία δεν μπορούν να αναγνωρίσουν τίτλους σπουδών ή που πριμοδοτούν μια ιδιωτική πρωτοβουλία, η οποία δεν εντάσσεται στον σχεδιασμό του Υπουργείου Παιδείας. Επομένως, το πρώτο που πρέπει να προσδιοριστεί ξεκάθαρα και σαφώς όπως ήταν και στο προηγούμενο πλαίσιο είναι αυτό.

Το δεύτερο είναι το άρθρο 6. Το οποίο προβλέπει ότι δεν θα χρειάζεται να καταφύγει στο Εθνικό Σύστημα Κοινωνικής Πρόνοιας, κάποιος από τις κατηγορίες όπου θα λαμβάνει την άδεια διαμονής. Πράγμα, το οποίο καταλαβαίνετε ότι δημιουργεί μία μεγάλη ανισότητα, παραβιάζει ευρωπαϊκούς και διεθνείς κανόνες και δυσκολεύει και την παραμονή αυτών των ανθρώπων που θέλουμε να έρθουν στην χώρα. Όπως επίσης, η εξατομικευμένη εξέταση των επαρκών πόρων, πράγμα το οποίο είναι ιδιαίτερος ευρύ, ιδιαιτέρως ρευστό και πρέπει και αυτό να προσδιοριστεί ξεκάθαρα για το τι περιλαμβάνει και το τι εννοούμε.

Στο άρθρο 11, ως προς την έννοια, ότι ο σπουδαστής δεν σημειώνει ικανοποιητική πρόοδο στις σπουδές του και εκεί πρέπει με έναν νομίζω συγκεκριμένο τρόπο να δούμε τι εννοούμε. Προφανώς, πρέπει να υπάρχει ένας προσδιορισμός, ότι υπάρχει πρόοδος στις σπουδές του και ότι παρακολουθεί αυτά που πρέπει παρακολουθεί. Αλλά, πρέπει να δούμε, για ποια μαθήματα μιλάμε, για ποιες απουσίες μιλάμε, για ποιες διαδικασίες μιλάμε συγκεκριμένα και όχι γενικά και αόριστα.

Στο άρθρο 26, όπου και εκεί υπάρχει εξαίρεση, από την Αρχή της Ίσης Μεταχείρισης, ως προς τις διατάξεις της εθνικής νομοθεσίας, για τους κλάδους της κοινωνικής ασφάλειας και τις οικογενειακές παροχές και παροχές ανεργίας στους κατόχους αυτών των αδειών διαμονής. Εδώ καταλαβαίνετε, ότι υπάρχει σοβαρό ζήτημα, υπάρχει μία διάκριση απέναντι σε αυτές τις κατηγορίες, θα πρέπει να αποκατασταθεί και θα πρέπει να περιλαμβάνονται σε αυτές τις δυνατότητες. Για να μην πάμε, ένα βήμα πιο πέρα, για το θέμα του ΑΜΚΑ, το οποίο δεν συνδέεται, βέβαια, με το νομοσχέδιο αυτό, αλλά αφήνει ανθρώπους απέξω, αφήνει αιτούντες άσυλο απέξω, αφήνει παιδιά γεννημένα στη χώρα απέξω. Να μην φτάσουμε στο σημείο να κάνουμε το ίδιο και σε μια Ευρωπαϊκή Οδηγία.

Κλείνω με τα δύο ζητήματα των «au pair» που νομίζω ότι είναι ένα θέμα που είναι σύνθετο, όμως, δεν θα έπρεπε να αφεθεί εκτός νομοσχεδίου, γιατί είναι μια πολύ μεγάλη κατηγορία εργαζομένων, είναι μια πολύ μεγάλη κατηγορία ανθρώπων, οι οποίοι και οι οποίες βρίσκονται στην Ελλάδα, μπορούν να έρθουν στη χώρα και πρέπει να έχουν ένα ρυθμισμένο καθεστώς με κανόνες και υποχρεώσεις, όπως και οι υπόλοιποι εργαζόμενοι.

Τέλος, ως προς την πρακτική άσκηση στον τομέα κυρίως τον ξενοδοχειακό, εκεί πρέπει να μπουν ξεκάθαρες δικλίδες, πρέπει να μπουν όροι και προϋποθέσεις σε έναν τομέα, ο οποίος πραγματικά μπορεί να βελτιώθηκε η εικόνα του τα τελευταία χρόνια με τις συλλογικές συμβάσεις εργασίας και με την επιθεώρηση εργασίας, όμως, κυριαρχεί η κατάχρηση, κυριαρχεί η εκμετάλλευση και πρέπει να μπούνε ξεκάθαρες προϋποθέσεις και όροι και δικλίδες, τι εννοούμε και μέχρι πού φτάνει αυτό που λέμε «πρακτική άσκηση» σε αυτόν τον τομέα. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Υψηλάντης.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ:** Ευχαριστώ, κύριε Πρόεδρε. Δεν θα έμπαινα, κυρίες και κύριοι συνάδελφοι, στον πειρασμό να ασχοληθώ με το θέμα το οποίο θέτουν οι συνάδελφοί μας και από τον ΣΥΡΙΖΑ και το οποίο δεν έχει σχέση με το σημερινό νομοσχέδιο, εάν δεν θα ήθελα εγώ, με τη σειρά μου, να συγχαρώ τον κ. Υπουργό, γιατί είναι από κείνους οι οποίοι προσπαθούν να συμμαζέψουν τα ασυμμάζευτα του ΣΥΡΙΖΑ και στο μεταναστευτικό, αλλά και στο συγκεκριμένο νομοσχέδιο που αμέλησαν να φέρουν, την ενσωμάτωση, δηλαδή, για τη διόρθωση της Οδηγίας της Ε.Ε. 2016/801 του Ευρωπαϊκού Κοινοβουλίου και του Συμβουλίου της 11ης Μαΐου του 2016, σχετικά με τις προϋποθέσεις εισόδου και διαμονής υπηκόων τρίτων χωρών, με σκοπό την έρευνα, τις σπουδές, την πρακτική άσκηση, την εθελοντική υπηρεσία, τις ανταλλαγές μαθητών ή τα εκπαιδευτικά προγράμματα και την απασχόληση των εσωτερικών άμισθων βοηθών «au pair».

Μέσα από αυτήν την έννοια, εσείς, κύριε Υπουργέ, για να μην έρθετε, όπως προείπαν και οι συνάδελφοί, να τιμωρηθεί, για άλλη μια φορά, η χώρα μας από αμέλειες κυβερνητικές και εν προκειμένω αμέλεια του ΣΥΡΙΖΑ, προσπαθείτε, μέσα από αυτό το νομοσχέδιο, να υποστηρίξετε, όπως και όλη η Ευρώπη, όπως και η Ε.Ε., τις κοινωνικές, τις πολιτιστικές και οικονομικές σχέσεις μεταξύ της Ένωσης και τρίτων χωρών με την προώθηση και τη μεταφορά των δεξιοτήτων και της τεχνογνωσίας, καθώς και την ανταγωνιστικότητα, ενώ ταυτόχρονα να δοθούν και οι απαραίτητες εγγυήσεις για την εξασφάλιση της δίκαιης μεταχείρισης των ομάδων αυτών, των πολιτών από τρίτες χώρες.

Με την έννοια αυτή και όσον αφορά τη συμμόρφωσή μας με την κοινοτική νομοθεσία, αλλά και με τον σκοπό για τον οποίο προορίζεται αυτή η συγκεκριμένη οδηγία, καλώς σήμερα προσπαθούμε να ενσωματώσουμε στο δίκαιό μας τη συγκεκριμένη οδηγία.

Ελάτε, όμως, κύριε Υπουργέ, που έχετε πολλή δουλειά ακόμα και εσείς και οι συνάδελφοί σας, από αυτά τα οποία έχει αφήσει ο ΣΥΡΙΖΑ και οι άνθρωποι που τον υποστήριζαν τόσο καιρό στην εξουσία και άφησαν εκκρεμότητες τεράστιες. Κύριε Υπουργέ, το άρθρο 127 Η΄ του συγκεκριμένου νομοθετήματος, είναι όλη η ουσία για την καλή εφαρμογή στη χώρα μας της συγκεκριμένης οδηγίας. Εναπόκειται να εργαστούμε σκληρά, προκειμένου να εκδοθούν οι απαραίτητες κοινές υπουργικές αποφάσεις για τη λειτουργία και την έγκριση των φορέων εκείνων, οι οποίοι θα υποδέχονται όλους αυτούς, ιδιαίτερα στο συγκεκριμένο κομμάτι των ασκούμενων.

Θα ήθελα, κύριε Υπουργέ, αν μπορείτε, στην τοποθέτησή σας να μας πείτε εάν και κατά πόσον, ήδη, τα αρμόδια υπουργεία ετοιμάζονται προς αυτήν την κατεύθυνση, γιατί είμαι βέβαιος ότι οι εκκρεμότητες οι οποίες άφησε ο ΣΥΡΙΖΑ και στον τομέα αυτόν θα είναι μεγάλες.

Βεβαίως, θα ήθελα επίσης να επισημάνω κάτι, το οποίο αφορά το άρθρο 45 του νόμου 4251/2014, ότι η ελληνική νομοθεσία δεν το αντιμετωπίζει στην καρδιά του το πρόβλημα και αφορά υπηκόους τρίτων χωρών που εμπίπτουν στις κατηγορίες αυτών, οι οποίοι είναι ήδη φοιτητές σε κράτη μέλη της Ε.Ε. και θέλουν να κάνουν την πρακτική τους άσκηση στη χώρα μας, σχετικά με τις προϋποθέσεις και τις διευκολύνσεις που δίδονται σε αυτά τα άτομα, προκειμένου, εάν επιλέξουν την Ελλάδα, να εφαρμόσουν κάποιο πρόγραμμα εκπαίδευσης κ.λπ., να μπορούν χωρίς προβλήματα να το πράξουν. Ευχαριστώ πολύ. Και πάλι συγχαρητήρια, διότι δίνετε λύσεις που η ελληνική κοινωνία θέλει και αναζητά η Ευρώπη στο σύνολό της, ως μία ενιαία δικλίδα ασφαλείας στην περιοχή μας, προόδου και ανάπτυξης.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Προστασίας του Πολίτη):** Ευχαριστώ, κύριε Πρόεδρε. Η συζήτηση θα είχε εξελιχθεί επικεντρωμένη στο αντικείμενό της, στο βασικό αντικείμενο και θέμα της ημερήσιας διάταξης, που είναι η ενσωμάτωση της Οδηγίας, εάν δεν υπήρχαν ορισμένες πολιτικές τοποθετήσεις άσχετες με το περιεχόμενό της. Οι πολιτικές αυτές επισημάνσεις δεν μπορούν να περάσουν απαρατήρητες και ασχολίαστες, συνάδελφοι του ΣΥΡΙΖΑ, παρά το γεγονός ότι η προηγούμενη συζήτηση είχε διαμορφώσει, τουλάχιστον μεταξύ των μεγάλων κομμάτων του Κοινοβουλίου, την εντύπωση ότι, συντεταγμένα και εν πάση περιπτώσει με τις απορίες του ή τα ερωτήματά του, το κάθε μέρος να ψήφιζε την ενσωμάτωση, όπως είναι υποχρεωμένη η χώρα να κάνει, της συγκεκριμένης Οδηγίας , η οποία, αγαπητή κυρία Αυγέρη, η ενσωμάτωσή της ετέθη σε ισχύ τον Μάιο του 2016, που ξέρετε ποιος ήταν Κυβέρνηση τότε.

Τον Ιούλιο του 2018 ξεκίνησε η διαδικασία παράβασης, η οποία βρίσκεται από τον Ιανουάριο του 2019 στο στάδιο της αιτιολογικής γνώμης, δηλαδή, αν καθυστερούσαμε κι άλλο, θα άρχιζαν οι κυρώσεις είτε σε έναν κατ’ αποκοπήν ποσό άπαξ καταβληθέν ως τιμωρία ή σε μία χρηματική ποινή ημερησίως, καταβαλλόμενη από την επομένη μέρα έκδοσης της καταδικαστικής απόφασης της Ε.Ε..

Στην παρέμβασή σας, ενώ είχατε αυτή την Οδηγία δύο χρόνια, αρχίζουν να πέφτουν τα πρόστιμα, δεν αισθάνεστε την ανάγκη να πείτε ότι «έρχεστε να διορθώσετε κάτι που αφήσαμε βαριά ελλειμματικό» και μας λέτε γιατί δεν κάναμε ορισμένες μελέτες που έπρεπε σχετικά με ορισμένες πτυχές της εναρμόνισης, στο τρίμηνο, το καλοκαίρι. Θα δεχτώ ότι υπάρχει μια υπερχειλίζουσα πρόθεση στην αντιπολίτευση για να λέτε αυτά, γιατί δεν στέκουν στην πραγματικότητα και δεν μπορούν να γίνουν αυτά που λέτε, αλλά είπατε και κάτι ακόμα, ότι δεν είναι ελκυστικά τα ελληνικά πανεπιστήμια για την προσέλκυση ξένων. Ξανακοίταξα πού κάθεστε, αν κάθεστε στην αντιπολίτευση ή στα έδρανα της Νέας Δημοκρατίας, διότι αυτή την κριτική την κάνουμε χρόνια τώρα…

**ΘΕΟΔΩΡΑ (ΔΩΡΑ) ΑΥΓΕΡΗ (Εισηγήτρια της Μειοψηφίας):** Συγγνώμη, θα αναγκαστώ να παρέμβω, γιατί δεν είπαμε ότι δεν είναι ελκυστικά τα πανεπιστήμια, αλλά δεν είναι ελκυστικό το πλαίσιο. Δεν φημίζεστε για τη διαστρέβλωση, είστε καλός διπλωμάτης.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Προστασίας του Πολίτη):** Μάλιστα, είπατε ότι δεν υπάρχει και χρήση των αγγλικής γλώσσας. Θυμίζω ότι δώσατε επαναστατικό αγώνα κατά της συμμετοχής των συμβουλίων κρίσης με πιθανή συμμετοχή καθηγητών Ελλήνων σε μεγάλα πανεπιστήμια του εξωτερικού ή και αλλοδαπών. Θεωρήσατε ότι αυτό μία εισπήδηση των κακών ξένων στην αξιολόγηση των ελληνικών πανεπιστημίων.

Η χρήση της αγγλικής γλώσσας στην εποχή της γραφικότητας ΣΥΡΙΖΑ, καταπολεμήθηκε, όσον αφορά την ανώτατη εκπαίδευση. Αλλά, άντε, αυτά έχουν ξεχαστεί. Μα ξεχάσατε το μείζον, ότι είστε κατά των ιδιωτικών πανεπιστημίων και λέτε ότι εδώ δεν είναι επαρκώς ελκυστικό το πλαίσιο για να έρθουν φοιτητές από τρίτες χώρες;

Εγώ άκουσα με μεγάλη προσοχή, άκουσα όλα τα επιχειρήματα, παρά το γεγονός, ότι άκουγα την πλευρά του ΣΥΡΙΖΑ να κάνει πολιτική κριτική, είχα και εγώ διάθεση να διακόψω, αλλά συγκρατήθηκα. Πιστέψτε με, γιατί θα ακούσετε, τι μπορούσε να εξαργυρώσει τους ακροατές, ήπια τα παραπτώματα. Πάμε, όμως, στα λίγο πιο βαριά. Ο κ. Ψυχογιός. Θα καταλήξω με τον κ. Γιαννούλη. Δεν ακούσατε τον κ. Αβραμόπουλο; Ρωτάτε εμάς. Εγώ αναρωτιέμαι, δεν μπορώ να θέσω το ζήτημα ότι έχετε επιλεκτική γνώμη, γιατί είναι πολύ πρόσφατο, επιλεκτική ακοή έχετε, διότι, όταν είπε ότι έπρεπε να γίνουν πολλαπλάσιες, 35 χιλιάδες επιστροφές και έχουν γίνει 1.800, γιατί το κράτος δεν λειτουργούσε, ποιος είχε το κράτος; Αυτό το ακούσατε που το είπε; Πάντως, το είπε αυτό. Το πρόβλημα των ελλιπών, έως εκμηδενίσεως επιστροφών, είναι το μείζον ζήτημα που βρίσκουμε απέναντί μας όταν θέλουμε να απαιτήσουμε από την Τουρκία να εκριζώσει τα δίκτυα των διακινητών.

Πάμε στο άλλο το οποίο είπατε. Υπερηφανευόμενος και από την πλευρά σας, καλά κάνετε και υπερηφανεύεστε, ότι νομοθετήσατε, λέει, την ψήφο των μεταναστών για τις αυτοδιοικητικές εκλογές. Την ψήφο των Ελλήνων του εξωτερικού, γιατί δεν την ψηφίζετε; Πώς χαίρεστε για το ένα και αντιδράτε με επαναστατικό τρόπο για το άλλο; Πιστεύετε ότι δεν σας ακούν οι Έλληνες του εξωτερικού; Όταν χρησιμοποιείτε πολιτικά επιχειρήματα, θα είσαστε έτοιμοι να ακούσετε πολιτικά αντεπιχειρήματα. Επιχαίρετε, γιατί δώσατε την ψήφο στους μετανάστες στις αυτοδιοικητικές εκλογές. Και πρέπει να σας πω ότι εμείς έχουμε απορήσει και το πανελλήνιο απορεί γιατί δεν υποστηρίζετε την ψήφο των Ελλήνων του εξωτερικού, των εγγεγραμμένων στους καταλόγους. Επειδή άκουσα κάτι περί σχιζοφρένειας και πολιτικής σχιζοφρένειας, από τον κ. Γιαννούλη, θα σας έλεγα ότι πρέπει να λύσετε αυτά τα θέματά σας**.**

Πάμε τώρα στον κ. Γιαννούλη. Ο κ. Γιαννούλης, νομίζω ότι είχε δύο προβλήματα. Δεν είχε χρόνο για δύο πράγματα. Δεν είχε χρόνο, στην προηγούμενη συζήτηση που έγινε με τον κ. Αβραμόπουλο, και ήθελε αυτά που σκεφτόταν να πει τα είπε εδώ, εκτός θέματος, αλλά δεν είχε χρόνο και για να διαβάσει το νομοθέτημα. Γι' αυτό και δεν το σχολίασε καθόλου. Μου είπατε στην αρχή ότι είχα ασυλία. Καλά, παντού βλέπετε αιτούντες άσυλο; Γιατί να έχω ασυλία; Και δεν ακούσατε και ξανά, αυτό που είπε ο κ. Αβραμόπουλος, περί ελλειμματικού και απόντος ανίκανου κράτους, να κάνει τη βασική δουλειά του ως προς το άσυλο, να κάνει επιστροφές. Θα σας δώσω και ορισμένα νούμερα, ίσως, για να σας απασχολήσουν. Εγώ χαίρομαι που έχετε αυτές τις αντιδράσεις, γιατί πάει να πει ότι αυτά που λέω κάπως σας αγγίζουν. Πάντως, εγώ δεν διέκοψα κανέναν, παρά το γεγονός ότι είχα μεγάλους πειρασμούς να παρέμβω.

**ΧΡΗΣΤΟΣ ΓΙΑΝΝΟΥΛΗΣ:** Διαστρεβλώνετε εγκληματικά αυτά που έχουμε πει.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Προστασίας του Πολίτη):** Κοιτάξτε, δεν μπορεί να γίνεται πολιτική συζήτηση, χωρίς να γίνονται πολιτικά τα επιχειρήματα. Θέλω, κύριε Πρόεδρε, να γίνει σωστά η διαδικασία, ώστε να ακουστούν.

Ειπώθηκε, λοιπόν, ότι τα βρήκε όλα πολύ καλά ο κ. Επίτροπος, ο κ. Αβραμόπουλος, για την προηγούμενη περίοδο, αλλά και ο δεύτερος αγορητής ή παρεμβαίνων βουλευτής από πλευράς ΣΥΡΙΖΑ δεν άκουσε τον κ. Αβραμόπουλο να λέει αυτό, το οποίο είναι συγκλονιστικό και νομίζω ότι με αυτό ασχολείται και τώρα ο δημόσιος διάλογος και τα μέσα μαζικής ενημέρωσης, το ανίκανο κράτος. Δεν το ακούσατε;

Μου είπατε στο τέλος για την αστυνομία και το λιμενικό που τους συγχαίρω. Γιατί, εσείς δεν τους συγχαίρετε; Να τους συγχαίρετε, διότι κάνουν πολύ δύσκολη δουλειά σε πολύ αντίξοες συνθήκες. Μην είστε τσιγκούνηδες σε συγχαρητήρια προς την αστυνομία και το λιμενικό σώμα.

Πρόσεξε τώρα, γιατί θα πούμε και μερικά ακόμη. Μιλήσατε για την Ορεστιάδα και διάφορα επιχειρήματα. Μεταφέρετε κάποιες ιστορίες εδώ και μου ζητάτε να τοποθετηθώ. Κύριε Γιαννούλη, έχετε συνείδηση του τι λέτε; Σας αποκαλύπτω, λοιπόν, ότι μια από τις βασικές αιτιάσεις της Τουρκίας είναι αυτά τα οποία λέτε. Φέρατε στη Βουλή των Ελλήνων και δημοσίως και αναπαράγετε αιτιάσεις της τουρκικής πλευράς, τις οποίες το ελληνικό κράτος απορρίπτει πλήρως. Σας λέω, λοιπόν, ότι δεν υπάρχει τίποτα τέτοιο. Σας ξαναλέω, προσέξτε τι σας λέω, σας βοηθώ και εσείς θέλετε να επιμείνετε, μεταφέρετε στη Βουλή των Ελλήνων, δημοσίως, αιτιάσεις της τουρκικής πλευράς, τις οποίες απορρίπτει πλήρως το ελληνικό κράτος. Θέλετε να συνεχίσετε; Συνεχίστε.

**ΧΡΗΣΤΟΣ ΓΙΑΝΝΟΥΛΗΣ:** Αυτό που κάνετε, κ. Κουμουτσάκο, είναι ανέντιμο. Εγώ κατάλαβα τι λέτε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Γιαννούλη, σας απαντά επισήμως ο Υπουργός και λέει ότι δεν ισχύουν αυτά που λέτε.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Προστασίας του Πολίτη):** Είσαστε έτοιμος να ακούσετε ανταπαντήσεις σε αυτά που λέτε; Εάν είστε, αφήστε με, λοιπόν, να μιλήσω.

Είπατε, στο τέλος, ότι δεν κάνετε αντιπολίτευση με αυτά που λέτε. Θα συμφωνήσω. Δεν κάνετε αντιπολίτευση, κάνετε κακή αντιπολίτευση.

Πάμε τώρα στην ουσία του θέματος. Όπως είχα την ευκαιρία να εξηγήσω στην εισήγησή μου, η Ελλάδα πρέπει οπωσδήποτε να ενσωματώσει τη συγκεκριμένη Οδηγία, της οποίας οι πρόνοιες και συγκεκριμένες διατάξεις ήταν ήδη μέρος της εθνικής έννομης τάξης και τώρα γίνεται μια αναδιατύπωσή τους, διότι αυτό αποφάσισε, εναρμονιζόμενη στις νέες απαιτήσεις και στις διορθώσεις που έπρεπε να γίνουν, η Ευρωπαϊκή Επιτροπή. Ουσιαστικά, λοιπόν, το κυρίως σώμα, ο πυρήνας αυτών των διατάξεων είναι ήδη ενσωματωμένο στην εθνική έννομη τάξη, αλλά γίνεται μια προσαρμογή του και αναδιατύπωσή του.

Κρίνεται επιτακτική αυτή η ενσωμάτωση. Κρίνεται επιτακτική η ανάγκη άμεσης ολοκλήρωσης της σημερινής διαδικασίας και ψήφιση του παρόντος νομοσχεδίου, προκειμένου να αποφευχθεί η επιβολή κυρώσεων στη χώρα μας. Βεβαίως, να σημειώσω ότι το παρόν σχέδιο διατάξεων είχε συμπεριληφθεί σε ένα ευρύτερο νομοσχέδιο του Υπουργείου, τότε, Μεταναστευτικής Πολιτικής, πριν την έναρξη του καλοκαιριού. Λόγω της διάλυσης της Βουλής, δεν προχώρησε και να’ μαστε εδώ σήμερα.

Ακούστε, η ποιότητα και η σωστή πολιτική συμπεριφορά δεν είναι πολιτική αδυναμία. Όποιος αυτό το νομίζει, πλανάται πλάνην οικτρά. Ό,τι θα λέγεται, θα απαντάται με ηρεμία, με αξιοπρέπεια, αλλά και δηλητηριωδώς όταν χρειαστεί, όταν λέγονται ανοησίες, διότι ειπώθηκαν ανοησίες.

Ο βασικός πυρήνας, λοιπόν και αυτό που πρέπει να ξεκαθαριστεί, ενόψει της ενσωμάτωσης αυτής Οδηγίας, είναι η απόλυτη αποσαφήνιση, διότι είδα από δύο πλευρές του πολιτικού φάσματος να γίνεται εδώ μια τοποθέτηση σύγχυσης. Από την Ελληνική Λύση που έβαλε ένα θέμα, κατά πόσο μπορεί να σχετίζεται με μια πολιτική που έχει να κάνει με την παράνομη μετανάστευση, αλλά και το ίδιο, σχετιζόμενο με τη συζήτηση πριν, πήγε να κάνει ο ΣΥΡΙΖΑ από άλλη πλευρά.

Λοιπόν, να ξεκαθαρίσουμε. Αυτό το νομοσχέδιο, η ενσωμάτωση αυτής της Οδηγίας, αφορά μόνο τη νόμιμη είσοδο και διαμονή πολιτών τρίτων χωρών στην ελληνική επικράτεια με σκοπό σπουδές, έρευνα, εθελοντική υπηρεσία και πρακτική άσκηση. Η είσοδός τους πραγματοποιείται μόνο και εφόσον έχουν ελεγχθεί σε όλα τα στάδια της διαδικασίας οι απαιτούμενες, γενικές και ειδικές, προϋποθέσεις εισόδου και διαμονής. Έγκυρο ταξιδιωτικό έγγραφο, επαρκείς πόροι για κόστος διαβίωσης, ασφάλιση ασθένειας και τα βήματα είναι, ότι έχει καλυφθεί το αρχικό στάδιο της έκδοσης εθνικής θεώρησης εισόδου από τις ελληνικές αρμόδιες προξενικές αρχές του εξωτερικού. Εν συνεχεία και μετά την είσοδο των πολιτών τρίτων χωρών στην Ελλάδα, ως κάτοχοι ισχυρής εθνικής θεώρησης εισόδου, το στάδιο κατάρτισης αίτησης έκδοσης άδειας διαμονής από αρμόδιες υπηρεσίες μιας τάσης αλλοδαπών και μετανάστευσης των αποκεντρωμένων διοικήσεων της χώρας.

Και μάλιστα, αυτά τα τονίζω, ώστε να αποτραπεί οποιαδήποτε απόπειρα σύγχυσης του τι ψηφίζουμε εδώ. Μιλάμε για απολύτως νόμιμη, πλήρως ελεγμένη από όλες τις αρμόδιες κρατικές αρχές είσοδο στη χώρα. Καμία σχέση, μα καμία σχέση με παράνομη, παράτυπη ή άλλου είδους μετανάστευση.

Όσον αφορά τα διάφορα επιμέρους θέματα. Η κ. Αυγέρη είπε κάτι για τις κυρώσεις, για τους φορείς υποδοχής. Προβλέπονται κυρώσεις στο άρθρο 127 για πρακτική και στο άρθρο 31 Α παράγραφος 2 για τους εθελοντές. Όσον αφορά τους εθελοντές, προβλέπεται άδεια διαμονής μέχρι ένα έτος σε φορείς που έχουν λάβει έγκριση και αναγνώριση από την Ελλάδα, μετά από τη λήξη άδειας και υπάρχει απαγόρευση αλλαγής σκοπού. Μάλιστα, όσον αφορά αυτό, θα ήθελα να σας πω, ότι έναντι της αναγνώρισης για τους σκοπούς του παρόντος αφορά στην παροχή χρηματοδότησης, είτε από την Ε.Ε., είτε από εθνικούς πόρους, είτε από συγχρηματοδότηση, ώστε να αποφεύγονται τυχόν φαινόμενα κατάχρησης ή παραβίασης των νόμιμων διαδικασιών. Επομένως και εκεί υπάρχουν ασφαλείς δικλίδες, που δεν επιτρέπουν παρεκβάσεις ή μη θεμελιωμένες ανησυχίες.

Ο κ. Καμίνης έθεσε το θέμα της πρακτικής των τουριστικών επιχειρήσεων. Έχει προβλεφθεί, κ. Καμίνη, έκδοση ΚΥΑ για τον καθορισμό του όγκου εισδοχής για πρακτική άσκηση πτυχιούχων. Είναι στο άρθρο 127 παράγραφος 2. Επίσης, στο άρθρο 127 παράγραφος 6 προβλέπεται και ειδική διάταξη για ποσοστό ασκουμένων σε τουριστικές επιχειρήσεις, σύμφωνα με την εθνική νομοθεσία, ώστε να μην υποκαθιστούν, εκ των πραγμάτων, κανονικούς εργαζόμενους.

Αυτές, λοιπόν, ήταν κάποιες διευκρινίσεις στα καίρια ζητήματα που ετέθησαν. Λυπάμαι που έγινε συζήτηση για πολιτικά θέματα εκτός του πεδίου της σημερινής συζήτησης, αλλά, όπως σας είπα, η Ν.Δ. και κανείς από μας, είτε ως κυβέρνηση, είτε ως βουλευτές, δεν είμαστε διατεθειμένοι, η προσπάθειά μας, ειδικά σε αυτό το θέμα, να διαμορφωθούν όροι κάποιας ομαλής συζήτησης που θα βοηθήσει την κοινή γνώμη και την χώρα να αντιμετωπίσει και να ανταπεξέλθει στην πρόκληση του προσφυγικού. Μην κάνετε το λάθος να το παρερμηνεύσετε ως αδυναμία. Θα σας δίνουμε, όταν χρειάζεται, σκληρές απαντήσεις. Μην το παρερμηνεύετε αυτό. Εμείς έχουμε κάνει ένα βήμα μπροστά για να μπορέσουμε, σε ένα τέτοιο κλίμα, να προχωρήσει η χώρα στην αντιμετώπιση μιας πρόκλησης, που όλοι ευχόμαστε να μην γίνει μεγαλύτερη, λόγω εξελίξεων εκτός χώρας.

Νομίζω ότι όλα έχουν ειπωθεί, όλα είναι ξεκάθαρα. Τα επόμενα, κύριε Πρόεδρε, στην Ολομέλεια, όπου θα ψηφίσουμε την ενσωμάτωση αυτής της Οδηγίας.

Ευχαριστώ για την κατανόησή σας, αλλά είχαν ειπωθεί πολλά, τα οποία έκρινα σκόπιμο να απαντήσω.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Καλώς, και σας ευχαριστούμε πολύ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση της επεξεργασίας και εξέτασης του σχεδίου νόμου. Όπως συνάγεται από τις τοποθετήσεις των Εισηγητών και των Ειδικών Αγορητών, το σχέδιο νόμου του Υπουργείου Προστασίας του Πολίτη «Τροποποίηση του ν. 4251/2014 (Α΄80) για την προσαρμογή της ελληνικής νομοθεσίας στην Οδηγία (ΕΕ) 2016/801 του Ευρωπαϊκού Κοινοβουλίου και του Συμβουλίου της 11ης Μαΐου 2016 σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την έρευνα, τις σπουδές, την πρακτική άσκηση, την εθελοντική υπηρεσία, τις ανταλλαγές μαθητών ή τα εκπαιδευτικά προγράμματα και την απασχόληση των εσωτερικών άμισθων βοηθών (au pair)», γίνεται δεκτό, επί της αρχής, επί των άρθρων και στο σύνολό του κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βούλτεψη Σοφία, Γκιουλέκας Κωνσταντίνος, Ζεμπίλης Αθανάσιος, Καππάτος Παναγής, Κούβελας Δημήτριος, Κωνσταντινίδης Ευστάθιος, Μάνη – Παπαδημητρίου Άννα, Παππάς Ιωάννης, Υψηλάντης Βασίλειος – Νικόλαος, Χαρακόπουλος Μάξιμος, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γιαννούλης Χρήστος, Λάππας Σπυρίδωνας, Παπαηλιού Γεώργιος, Πούλου Παναγιού (Γιώτα), Τζανακόπουλος Δημήτριος, Ψυχογιός Γεώργιος, Καμίνης Γεώργιος, Κεγκέρογλου Βασίλειος, Βαγενάς Δημήτριος, Μυλωνάνης Αντώνιος και Μπακαδήμα Φωτεινή.

Τέλος και περί ώρα 15.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**